Acakki 8 ACO85 - Lubaŋa opo kom Nua ki lee tim ducu, ki - Bible Search\nAcakki 7 Acakki 9\nPii aluka otwo woko\n1Lubaŋa opo kom Nua ki lee tim ducu, ki lee ma paco ducu ma yam tye kacel kwede i yeya. Lubaŋa omiyo yamo okodo wi lobo, ci pii ocako dwon. 2Waŋ it me kut matut oculle woko, ki polo bene ocegge woko, ki kot ma corre a ki i polo bene ocok woko, 3pii omedde ki dwon woko i wi lobo jwijwi. Ka nino okato miya acel ki pyerabic, pii onoŋo odwon woko. 4I dwe me abiro, i nino dwe apar wiye abirone, yeya ogem i wi got Ararat. 5Pii omedde ki dwon woko nio kwede i dwe me apar; i dwe me apar, i nino dwe acel, wi godi maboco gucako nen.\n6Ka nino pyeraŋwen okato, Nua oyabo waŋ dirica ma yam otuco i yeya-ni, 7ocwalo agak woko; ci obedo ka tuk, kun wirre kwede tuŋŋi ki tuŋŋi, nio ka piny otwo woko. 8Dok ocwalo amam woko nia ki bote, wek enen ka pii doŋ otyeko dwon woko ki i lobo ada. 9Ento amam pe omedo ki noŋo ka ma opye iye ki tyene, ci odok bote cen i yeya, pien onoŋo pii pud omwonyo wi lobo woko ducu. Ci Nua oryeyo bade, omake, odwoke i yeya bote. 10Dok okuro pi nino abiro mukene, ka dok ocwalo amam woko nia ki i yeya. 11Amam dok odok bote i yeya ma onoŋo piny doŋ oyuto; nen, en otino pot yat jeituni ma opwono madyak i doge. Kit meno Nua oniaŋ ni pii doŋ otyeko dwon woko ki i wi lobo. 12Dok omedde ki kuro pi nino abiro mukene, dok ocwalo amam woko; ci doŋ pe odok bote matwal.\n13I mwaka me miya abicel ki acel me dit pa Nua, i dwe mukwoŋo, i nino dwe acel, en aye pii otwo iye woko liweŋ wi lobo. Nua ocako puto wi yeya woko, ci oneno wi lobo otwo woko. 14I dwe me aryo, i nino dwe pyeraryo wiye abiro, onoŋo lobo doŋ otwo woko. 15Lubaŋa owaco bot Nua ni, 16“Doŋ ikat woko ki i yeya, in ki dakoni, ki awobeni ki mongi kacel kwedi. 17Kel woko gin makwo ducu ma gitye kwedi, wa kit kom ducu, winyo ki lee ki gin ducu ma lak alaka wi lobo, wek gucorre i wi lobo, kun ginywal, ginya i wi lobo.” 18Kit meno Nua okato woko, ki awobene ki dakone, ki mon pa awobene kacel kwede. 19Ki lee ducu ki gin ducu ma lak alaka, ki winyo ducu, gin ducu ma giwoto wi lobo, gucako mol, gukato woko ki i yeya, ma oporo kit kwagi ducu.\n20Nua ocano keno tyer pi Rwot, ci oyero lee ma gicamo ki i kit kwagi acel acel, ki winyo ma gicamo ki i kit kwagi acel acel, otyero gitum awaŋa i wi keno tyer. 21Ka Rwot oŋweyo gin ma ŋwece kur ma yomo cwiny. Rwot oloko i cwinye kekene ni, “An pe dok abiceno lobo pi dano, kadi bed tam ducu ma i cwinye kemo bal keken nia wa i tinone; pe doŋ abineko gin makwo ducu kit ma yam atimo. 22Ka lobo pud tye, ci kare me coc ki kac, wa koyo ki lyeto, ki oro ki cwir, dyeceŋ ki dyewor, pe bigik matwal.”


Yakobo 3 ACO85 - Utmegina, pe myero jo mapol i kinwu - Bible Search\n1Utmegina, pe myero jo mapol i kinwu gudok lupwony, pien wuŋeyo ni wan lupwony gibiŋolo kop mapek i wiwa makato jo mukene. 2Wan ducu ŋat acel acel timo lwak roc mapol, ento ka ce inen ŋat mo pe roco i gin ma en loko, ci dano-nu noŋo dano maber twatwal, twero loyo kome ducu. 3Wan warwako nyonyo i dog aguragura wek guwinywa, ci wawiro komgi ducu dok tuŋ ka ma wamito. 4Koŋ wunen mel, ginen doŋo mada, dok yamo aye ma kologi, ento ŋat ma kwaŋo twero wiro cito ka ma en mito ki latin pol mo matidi keken. 5Kit meno, leb obedo dul kom ma nen tidi mo, ento wakke mada i jami madoŋo. Nen kit ma mac matidi mo keken waŋo kwede buŋa madit!\n6Leb bene obedo calo mac. I kin dul komwa leb rom ki lobo ma gin ma en tiyo pe atir, ci balo komwa woko ducu, cwinyo mac i kwowa, i kit ma kwo wirre kwede ducu; mac me Geena moko i kome. 7Dano twero loyo kit lee ducu, wa winyi, twol-gu ki ginaketa ducu ma bedo i nam, dok bene giloyogi woko yam con. 8Ento pe tye dano mo ma twero loyo leb. Leb aye twon gin mo ma pe jukke, opoŋ ki kwir ma neko dano. 9-Leb en aye gin ma wapwoyo kwede Rwot Lubaŋa Wonwa, en leb acel-lu bene waceno kwede dano ma giketogi i cal pa Lubaŋa. 10Pwoc ki ceno dano a i dog acel-lu. Utmegina, pe myero obed kit meno. 11Waŋ it acel twero mol iye pii mamit ki makecce? 12Utmegina, oduro mono twero nyak yaa? Nyo olok twero nyak oduro? Kit meno pii mamit bene pe twero mol kun a ki i waŋ it ma piine obedo kado kado.\nRyeko mua ki malo\n13Aŋa i kinwu ma ryek dok niaŋ jami? En myero onyut tic me ryekone ki mwolo, pi kwone maber. 14Ento ka wutye ki nyeko marac i cwinywu, ki laro dito, pe wuwakke, pe bene wuwac lok goba i kom lok ada. 15Kit ryeko macalo meno pe oa ki i polo ento obedo me lobo, pe woro lubaŋa, ento pa Catan. 16Pien ka ma nyeko ki laro dito tye iye, inoŋo anyobanyoba ki tim ducu maraco tye iye. 17Ento ryeko mua ki malo, mukwoŋo bedo leŋ, dok bedo me kuc, me mwolo, gamo tam ducu mabeco, opoŋ ki kica, ki nyako nyig maber, ŋat ma tye kwede pe poko kin dano, bedo ma cwinye atir. 18Jo ma kelo kuc gicoyo kodigi i kuc me nyako kit ma atir.


Yocwa 5 ACO85 - Ka luker pa jo Amor ducu ma gibedo loka - Bible Search\nYocwa 4 Yocwa 6\nLiro dano i Gilgal\n1Ka luker pa jo Amor ducu ma gibedo loka Jordan ma tuŋ potoceŋ, ki luker pa jo Kanaan ducu ma gitye i dog nam, guwinyo ni Rwot otyeko dwono pii me Jordan otwo woko pi jo Icrael nio ka gumol gukato loka tuŋcel, ci cwinygi ocako ŋabbe aŋaba, ki tipo komgi oto woko, pi lworo jo Icrael. 2I kare meno Rwot owaco bot Yocwa ni, “Tim pala kidi lela mabitte ci ilir ki jo Icrael tyen me aryone.” 3Ci Yocwa otimo pala kidi lela mabitte, oliro ki jo Icrael i Gibea-aralot. 4Man aye tyen lok mumiyo Yocwa olirogi: lwak co ducu ma gua ki i Ejipt, lulwenygi ducu, onoŋo gutyeko to woko ki i tim i kare ma doŋ gutyeko a woko ki i Ejipt. 5Jo ma gua ki kunnu onoŋo yam gilirogi, ento jo ducu ma ginywalogi ki i waŋayo ma onoŋo doŋ gua woko ki i Ejipt, gubedo ma pe gilirogi. 6-Pien jo Icrael gubedo ka wot i tim mwaka pyeraŋwen, nio ka jo me rokgi ducu, co ducu ma lumony ma yam gua ki i Ejipt, guto gutum woko, pien onoŋo pe gubedo ka woro dog Rwot. Rwot yam okwoŋo ni pe ebiye ni gin gunen lobo ma yam okwono bot kwarogi ni ebimiyo botgi, en aye lobo ma mol cak ki moo kic. 7Kit meno jo ma Yocwa oliro gubedo litinogi ma Rwot omiyo gudoŋo guleyo ka tyengi; pien onoŋo gubedo ma pe gilirogi, pe gilirogi ki i waŋayo.\n8Ka liro jo Icrael doŋ otum, ci gubedo i gony nio ka gucan. 9Rwot owaco bot Yocwa ni, “Tin doŋ akwanyo lewic me lobo Ejipt woko ki i komwu,” mumi yo nyiŋ kabedo-nu pud gilwoŋo ni Gilgal wa onyoo.\n10-I kare ma jo Icrael gitye i gony me Gilgal gukwero nino madit me Kato i nino dwe apar wiye aŋwen otyeno i bar me Jeriko. 11Orwone ki i ŋe kwero Kato, i nino meno kikome, gucako camo cam ma ocek i lobo-nu, capat ma tobi pe iye ki bel ma gicelo. 12-I nino meno ma gucamo iye cam ma ocek ki i lobo-nu en aye nino ma manna bene, ogik iye; jo Icrael pe dok gumedde ki camo manna matwal, ento doŋ gubedo ka camo cam ma ocek i lobo Kanaan i mwaka meno.\nDano ma owoto pala lucwan\n13Ka Yocwa onyiko cok ki Jeriko, otiŋo wane malo oneno piny, ci oneno dano mo ocuŋ i nyime ma onoŋo owoto pala lucwan omako i ciŋe. Yocwa ocito bote, openye ni, “In itye tuŋ botwa nyo tuŋ bot lumerokwa?” 14En ogamo ni, “Pe; ento an aye lawimony pa Rwot ma tin doŋ abino.” Yocwa oryebbe piny i ŋom, owore, ci owaco bote ni, “Ladit, an laticci, icika ki lok aŋo?” 15Lawimony pa Rwot owaco bot Yocwa ni, “Luny war woko ki i tyeni, pien kabedo ma icuŋ iye-ni kabedo maleŋ.” Ci Yocwa otimo kit meno.


1 Camuel 23 ACO85 - I kare ca gitito bot Daudi ni “lo - Bible Search\n1 Camuel 22 1 Camuel 24\n1 Camuel 23\nDaudi obedo i Keila\n1I kare ca gitito bot Daudi ni “lo Piliciti gitye ka lweny i kom jo Keila, gitye ka yako kalgi woko ki i laro moyo.” 2Pienno Daudi openyo dog Rwot ni, “Acit ilweny i kom jo Piliciti meno?” Rwot ogamo dog Daudi ni, “Cit icilweny i kom jo Piliciti wek ilar jo Keila.” 3Ento jo pa Daudi guwaco bote ni, “Nen, kany i Juda wabedo ki lworo madwoŋ, Pe bedo rac mada ka dok wacito i Keila ka lweny ki mony pa jo Piliciti?” 4Ci Daudi dok openyo dog Rwot. Rwot owaco bote ni, “A malo, icit i Keila pien abimiyo jo Piliciti i ciŋi.” 5Daudi kijone gucito i Keila, gulwenyo i kom jo Piliciti, gudwogo cen ki dyaŋigi, ma onoŋo guneko lwak jo mapol i komgi. Daudi olaro jo Keila kit meno.\n6Ka Abiatar wod pa Akimelek oriŋo bot Daudi i Keila, ocito ki epod i ciŋe. 7Dok gitito bot Caulo ni Daudi doŋ ocito i Keila. Caulo ogamo ni, “Lubaŋa doŋ otyeko miye woko i ciŋa, pien odonyo i gaŋ ma tye ki doggola ma gicego ki rii, ci oloro iye wiye kekene.” 8Caulo olwoŋo lwak ducu ka lweny wek gucit i Keila ka rumo wi Daudi ki jone kunnu. 9Daudi oniaŋ ni Caulo tye ka piro lok marac i kome, ci owaco bot ajwaka Abiatar ni, “Kel epod kany.” 10Ci Daudi olego ni, “Ai Rwot Lubaŋa pa Icrael, awinyo ni Caulo tye ka yenyo yo me bi no Keila wek etyek gaŋ man woko pira. 11Ci doŋ apenyo ni, jo Keila gibimiya i ciŋ Caulo? Caulo bibino, kit ma awinyoni? Ai Rwot Lubaŋa pa Icrael, abako doga boti, titta ba. Rwot owaco bote ni, ‘En bibino.’ ” 12Daudi dok openyo ni, “Jo Keila gibimiya ki jona i cin Caulo?” Rwot ogamo ni, “Gibimiyi bote.” 13Ci Daudi ki jo ma gitye bote ma giromo miya abicel gua woko ki i Keila, guket, gucito ka ma giromo wot iye. Ka dok gitito bot Caulo ni, Daudi doŋ oriŋo woko ki i Keila, ci pe doŋ ocito kunnu. 14Daudi obedo i kakannene i dye tim, i lobo godi ma i tim Jip. Caulo obedo ka yenye jwijwi, ento Lubaŋa pe omiye i ciŋe.\nDaudi obedo i tim i lobo godi\n15Daudi obedo ki lworo pien onoŋo Caulo tye ka yenye me aneka. I kare ca onoŋo. Daudi obedo i Korec ma tye i tim Jip, 16ci Yonacan wod pa Caulo obino bote, ojiŋo cwinye i nyiŋ Lubaŋa kun waco bote ni, 17“Pe ilwor, pien ciŋ wora pe bipoto i komi. Ibibedo kabaka ma loyo Icrael, an abibedo lalub kori. Wora Caulo bene ŋeyo kumeno.” 18-Ci gin aryo ducu guketo gicikkegi i nyim Rwot. Lacen Daudi odoŋ i Korec, ci Yonacan odok paco.\n19-Jo Jip gucito bot Caulo i Gibea, guwaco bote ni, “Daudi tye i kakannene i kinwa, i Kortec, i kom got Kakila ma i Jecimon yo tuŋ acuc. 20In kabaka bin doŋ, kit macalo cwinyi mito bino-ni, ci wan aye wabimiye i ciŋi.” 21Caulo ogamo ni, “Rwot aye omiwu gun pien kica omakowu i koma. 22Wun wucit ka penyo kakare maber wek wuŋe kabedo ma en bedo iye, ki ŋat munene kunne; pien gitta ni en kwiri mada. 23Koŋ wucinen, wuŋi kabedo ducu ma en maro kanne iye, wek wudwog ma donŋ wuniaŋ atir. Ka doŋ abicito kunnu kacel kwedwu. Tekke en tye i lobo man ka mo, ci abiyenye ki i kin kaka ducu ma gitye i Juda.” 24Ci gua gukwoŋo nyim Caulo gucito i Jip.\nI kare-nu onoŋo Daudi ki jone gitye i Maon, i Araba cok ki Jecimon, yo tuŋ acuc. 25Caulo ocito kacel ki jone ka yenye, ento gitito bot Daudi, omiyo ocito obedo i luŋ matut i kin godi ma i tim Maon. Ka Caulo owinyo pire, ci olubo kor Daudi wa kunnu. 26Caulo woto rabo ŋet luŋ tuŋcel kun Daudi ki jone onoŋo girabo ŋet luŋ tuŋcel. Daudi orune me a woko ki ka ŋet Caulo, pien onoŋo jo pa Caulo ginyiko cok ki Daudi ki jone wek gimakgi woko. 27Ci lakwena mo dok obino bot Caulo ma wacci, “Rune ibin oyoto, pien jo Piliciti gubino ka monyo lobo.” 28Caulo oa woko ki ka lubo kor Daudi, ociko ka lweny ki jo Piliciti; mumiyo gicato nyiŋ kabedo-nu ni, Got me Pokke. 29Daudi oa ki kunnu, ocito obedo i En-gedi i kakannene.


Nino me Ngolo Kop Mono Obedo Nino Ango? - Kabedo me Intanet pa Lucaden pa Jehovah\nNino me Ngolo Kop Mono Obedo Nino Ango?\nIN ITAMO ni Nino me Ngolo Kop bibedo nining? Dano mapol gitamo ni kibikelo dano bilion mapol inyim komker pa Lubanga ka kibingolo kop i komgi ki acel acel. Ka jo mukene gibinongo mot me cito i kwo me yomcwiny i polo, ki jo mukene kibingolo kop i wigi me cito ka deno can i kapiny. Ento, Baibul dok waco gin mapat ki lok meno. Lok pa Lubanga nyuto ni, kare meno pe obedo kare me lworo, ento obedo kare me gen ki me roco piny wek odok maber.\nI Niyabo 20:11, 12, wakwano lok ma lakwena Jon otito i kom nino me Ngolo Kop ni: ‘Dok aneno komker mo madit matar, ki ngat ma obedo i wiye. Lobo ki polo gua ki i nyime guringo woko, ento pe dok ginongo kabedo mo pigi. Ci aneno jo muto, jo madito ki jo matino, kun gucung i nyim komker, onongo bene tye kenyo buk mogo ma kiyabo igi woko. Kiyabo bene buk mo mukene ma en aye buk me kwo. Kingolo kop i kom jo muto ma lubbe ki ticgi.’ Anga ma obedo Langolkop ma kitito pire kany-nyi?\nLubanga Jehovah aye obedo Langolkop madit. Kadi bed kit meno, en omiyo tic me ngolo kop i cing ngat mukene. Ma lubbe ki Tic pa Lukwena 17:31, lakwena Paulo owaco ni Lubanga “dong otyeko moko nino ma en bingolo iye kop i kom dano ducu ma i lobo i kit ma atir, kun dong oyero dano ma myero ongol kop ma ka-kare.” Langolkop man ma kiyero-ni, obedo Yecu Kricito i kare ma dong kicere woko. (Jon 5:22) Dong Nino me Ngolo Kop kono bicakke awene? Dok bitero kare ma rom mene?\nBuk pa Niyabo nyuto ni Nino me Ngolo Kop bicakke i nge gik pa lweny me Armagedon, i kare ma kibityeko iye yub pa Catan marac me kare-ni ducu.* (Niyabo 16:14, 16; 19:19-20:3) Inge lweny me Armagedon, Catan ki jogine ducu kibitweyogi i buc i bur ma tere pe gik pi mwaki alip acel. I kare meno jo alip 144,000 ma gibinywako tic me loc-ci, ‘gibibedo ka loc kacel ki Kricito pi mwaki alip acel.’ (Niyabo 14:1-3; 20:1-4; Jo Roma 8:17) Pi meno, Nino me Ngolo Kop pe obedo kare ma tero cawa 24 keken, ento bitero mwaki alip acel kulu.\nYecu Kricito ‘bingolo kop i kom jo muto ki jo makwo.’ i kare me mwaki alip acel-li. (2 Temceo 4:1) “Jo makwo” gibibedo “lwak dano mapol ata” ma gubwot ki i lweny me Armagedon. (Niyabo 7:9-17) Lakwena Jon bene oneno “jo muto…kun gucung i nyim” komker me ngolo kop. Kit ma Yecu ociko kwede, “jo ducu ma tye i lyel biwinyo iye dwane [en Kricito], ci gibikatti woko” i kare me nicer. (Jon 5:28, 29; Tic pa Lukwena 24:15) Ento ngolo kop man bicung i kom gin ango?\nMa lubbe ki ginanyuta, lakwena Jon oneno, ‘buk mogo ma giyabo igi woko,’ ka ‘kingolo kop i kom jo muto ma lubbe ki ticgi.’ Man mono obedo buk mogo ma kigwoko iye lok i kom jami maraco ma dano gutimo i kare ma onongo pud gikwo? Pe, ngolo kop pe bibedo i kom bal ma dano gutimo ma pud peya guto. Wan kono wangeyo lok meno nining? Baibul waco ni: “Ngat ma oto, balle dong gik woko.” (Jo Roma 6:7) Pi meno, jo ma kicerogi-ni gidwogo i kwo ma nongo gipe ki bal mo. Dong buk man omyero obed ni nongo tye ki cik mukene pa Lubanga. Me wek gubed ki kwo ma pe tum, jo ma gibibwot ki i lweny me Armagedon ki jo ma kibicerogi-ni omyero gubed jo ma lubo cik pa Lubanga, Jehovah binyuto botgi cik mukene manyen me aluba, i kare me mwaki alip acel-li. Ci dong, kibingolo kop i wi ngat acel acel kun nongo cung i kom jami ma en obedo ka timone i kare me Nino me Ngolo Kop.\nNino me Ngolo Kop bimiyo kare bot dano bilion mapol me pwonyo miti pa Lubanga ki me yubo kwogi bene. Man tyen lokke ni tic me pwony madit bibedo tye. Adada, ‘jo ma bibedo i lobone gibipwonyo kit ma atir.’ (Icaya 26:9) Kadi bed kit meno, pe dano ducu gibiye timo miti pa Lubanga. Icaya 26:10 waco ni: “Dano marac kadi bed gitine gin maber, pe twero pwonnye me bedo dano ma kite atir; bedo mere ka timo tim mogo ma pe tye atir i lobo pa dano ma cwinygi atir, kun pe neno dit pa Rwot.” Kibineko jo ma cwinygi pe atir-ri woko matwal i Nino me Ngolo Kop.—Icaya 65:20.\nI agikki me Nino me Ngolo Kop, nongo dano dong ‘gikwo’ calo jo ma gipe ki roc. (Niyabo 20:5) Dano bidok cen i kit me kwo ma nongo roc pe iye i Nino me Ngolo Kop. (1 Jo Korint 15:24-28) Ci dong kare bibedo tye ma kibikelo atematema me agikki i kom dano. Kibigonyo Catan ci giwekke me temo dano pi tyen me agikki. (Niyabo 20:3, 7-10) Jo ma gibikwero en, aye dong gibinongo kuc kikome ma Baibul yam ociko pire ni: “Jo ma kitgi atir gibicamo lobo, dok gibibedo iye matwal.” (Jabuli 37:29) Adada, Nino me Ngolo Kop pud dong bibedo kare mamwonya pi dano ma kitgi atir ducu ya!\n* Pi ngec mukene ma mako lok i kom Armagedon, nen buk me Insight on the Scriptures, Volume 1, pot karatac 594-5, 1037-8, ki dul me 20 me Worship the Only True God, ma Lucaden pa Jehovah aye gucoyo.


Tic Pa Lukwena 5 ACO85 - Ento laco mo ma nyiŋe Anania - Bible Search\nTic Pa Lukwena 4 Tic Pa Lukwena 6\nTic Pa Lukwena 5\nAnania ki Capira\n1Ento laco mo ma nyiŋe Anania ki dakone Capira gucato jamigi, 2ci en okano dul lim mogo woko ma dakone bene ŋeyo, ka okelo dul acel, ci oketo ka tyen lukwena. 3Ento Petero owacce ni, “Anania, piŋo Catan opoŋo cwinyi, omiyo itemo bwolo Cwiny Maleŋ kun ikano dul lim ma oa i loboni? 4Ka nene pe icato, kono pe obedo meri giri? Dok ka doŋ icato, pe onoŋo tye giri i te twerri? Piŋo itamo lok macalo meno i cwinyi? Pe ibwolo dano ento ibwolo Lubaŋa giri.” 5Ka Anania owinyo lok meno, ci opoto piny oto woko cut, ci lworo madit omako jo ducu ma guwinyo pire. 6Litino awobe gua ci guboyo kome, ka gutere woko ka yike.\n7Lacen ka cawa okato kine ka adek, ci dakone obino odonyo, kun pe ŋeyo gin mutimme-ni. 8Petero owacce ni, “Titta ka onoŋo wucato lobowu i wel ma rom meno.” 9Ento Petero owacce ni, “Piŋo wun aryo ducu wuribbe ka bwolo Cwiny pa Rwot? Nen, tyen jo muyiko cwari ka tye i doggola, in bene gibiteri woko.” 10Ci dako opoto piny ka tyene, oto woko cut, ka litino awobe gubino gudonyo i ot, ci gunoŋo en oto, ci gutere woko, guyike ka ŋet cware. 11Lworo madit omako lwak jo muye Yecu ducu, ki jo ducu ma guwinyo lokke.\nLanyut ki taŋo mapol otimme\n12Lwak lanyut ki taŋo mapol otimme i kin dano ki i ciŋ lukwena. Onoŋo gin ducu gibedo kacel i te baraja pa Solomon. 13Pe tye ŋat mo ma oette me ribbe kwedgi, ento onoŋo dano guketo deyo madit i komgi. 14Lwak jo mapol ma guye gumedde bot Rwot, co wa ki mon, 15mumiyo gikelo lutwo wa i yo, gipyelogi i wi kitanda ki i wi gibuto, wek ka Petero kato ka ŋetgi, ci tipone owok i kom jo mogo i kingi. 16Lwak dano bene gua ki i gaŋ murumo Jerucalem, gucokke kun gikelo lutwo ki jo ma cen marac yelogi, ci gin ducu gucaŋ.\n17Ento ajwaka madit oa kacel ki jo ma gitye kwede, ma gin aye dul pa Lucadukayo, ma nyeko omakogi matek, 18gumako lukwena guketogi i mabuc. 19Ento i dyewor lamalaika pa Rwot oyabo dog ot mabuc, ci okelogi woko kun waco ni, 20“Wucit wucuŋ i ot pa Lubaŋa, wutit bot dano lok me Kwo man ducu.” 21Ka guwinyo lok man, ci gudonyo i ot pa Lubaŋa okogweno gubedo ka pwonyo dano.\nKa ajwaka madit obino ki jo ma onoŋo gitye kwede, ci gucoko Lukiko kacel ki ludoŋwo ducu pa jo Icrael, ka gucwalo kwena ka omogi ki i mabuc. 22Ento ka ludito pa askari gucito, pe gunoŋogi i buc, ka gudwoko lok ni, 23“Wanoŋo ot kol giloro maber, kun lukur-piny bene gucuŋ i doggola, ento ka wayabo ci pe wanoŋo ŋat mo iye.” 24Ka ladit pa askari me ot pa Lubaŋa ki ajwaka madit guwinyo lok meno, ci tamgi ocuŋ woko, kun gipennye kekengi kit ma lokke bitum kwede. 25Ka ŋat mo obino otittigi ni, “Jo ma wuketogi i ot kol-li, gitye gucuŋ i ot pa Lubaŋa ka pwonyo dano.” 26Ci ladit ki askarine gucito gukelogi, ento pe ki tek mo, pien onoŋo gilworo ni lwak celogi ki got.\n27Ka doŋ gukelogi, ci guketogi i nyim lukiko, ka ajwaka madit openyogi, 28-kun waco ni, “Wan wacikowu matek ni pe wupwony lok mo i nyiŋ man ento koni wupoŋo i Jerucalem woko pi pwonywu-ni, dok wumoko tamwu me kelo remo pa dano man i komwa.” 29Ento Petero ki lukwena mukene gudok iye ni, “Myero wawiny Lubaŋa makato dano. 30Lubaŋa pa kwarowa ocero Yecu ma wun wuneko ku wuŋabe i kom yat. 31Lubaŋa otiŋe malo i ŋete yo tuŋ acuc i kabedo me deyo pi bedo Laker ki Lalar, wek jo Icrael gunoŋ kare me ŋut ci en owek balgi. 32Wan aye lucaden me lok meno, kacel ki Cwiny Maleŋ ma Lubaŋa omiyo bot jo ma giwinye.”\nLok pa Gamaliel\n33Ka guwinyo lok man, ci gutugge ki akeca ma gimito nekogi. 34Ento Laparicayo mo ma i lukiko ma nyiŋe Gamaliel, lapwony-cik ma dano ducu giworo, oa malo ci ociko ni koŋ gicwalgi woko pi kare manok. 35Ka owaco bot jo mucokke ni, “Jo Icrael, ber wugwokke i gin ma wutimo i kom jo man. 36Pien yam con i kare ca Teyuda otuc ci omine kene ni en e dano madit, ki jo mogo ma giromo ka miya aŋwen guribbe kwede; ento gineke woko ki jo ma gilube ducu guket woko ata. 37Dok i ŋeye Juda ma Lagalilaya dok otuc io kare me kwano wel dano, ci otero jo mukene ma gilube; en bene oto, jo ma gilube bene guket woko ata. 38Iyo, i lok ma tye kombeddi atito botwu ni cwinywu oa woko i kom jo man, wuwek gubedi; pien ka ce yub man nyo tic man pa dano, ci bigik ata, 39ento ka pa Lubaŋa, ci pe wubiloyogi, wun bene wubinen macalo wulwenyo i kom Lubaŋa!”\n40Ci gujolo tamme, ka gilwoŋo lukwena gudwogo, ci gugoyogi kun gicikogi ni pe gulok i nyiŋ Yecu, ka doŋ giwekogi gucito. 41Gua woko ki i nyim Lukiko ma onoŋo cwinygi yom pien Lubaŋa otamo ni gimyero pi dit man me noŋo lewic pi nyiŋ Yecu. 42Dok nino ducu pe guweko pwonyo dano ki tito lok me kwena maber ni Yecu en aye Kricito ma Lubaŋa oyero i ot pa Lubaŋa ki i paco pa dano.


Ejira 5 ACO85 - I kare meno, lunebi magi, Aggai ki - Bible Search\nEjira 4 Ejira 6\nGityeko gero ot pa Lubaŋa odoco\n1I kare meno, lunebi magi, Aggai ki Jekaria wod pa Iddo, gutito lok bot Lujudaya ma gitye i Juda ki i Jerucalem, i nyiŋ Lubaŋa pa Icrael ma en aye loyogi-ni. 2-Ka dok Jerubabel wod pa Cealtiel ki Yecwa wod pa Jojadak gucako gero ot pa Lubaŋa ma tye i Jerucalem odoco; onoŋo lunebi pa Lubaŋa bene tye kacel kwedgi ma konyogi ki tic.\n3I kare meno kikome en aye Tatenai ma laloc me dul lobo me Loka Kulu ki Cetar-bojenai ki ludito wadgi gubino botgi ci guloko kwedgi kit man ni, “Aŋa mumiyowu twero me gero ot man ki me tyeko gedo man?” 4Gin bene gupenyogi kit man ni, “Lugedo ma gitye ka gedo-ni nyiŋgi aŋagi?” 5Ento wan Lubaŋa yam tye ka neno ludoŋo pa Lujudaya, omiyo pe gijuko ticgi nio wan ma lok ma gicwalo-ni oo bot Dario, ma kun gikuro lagam me waraga ma gibidwoko pi lok meno.\n6Man aye lok ma i waraga ma Tatenai ma en laloc me dul lobo ma tye Loka Kulu ki Cetar-bojenai ki ludito wadgi ducu gucoyo ci gucwalo bot Dario; 7gucwalle lok ma gicoyo kit man ni, “Bot kabaka Dario, kuc obed boti. 8Myero kabaka oŋe ni wan wacito i lobo Juda, wao wa i ot pa Lubaŋa madit. Gitye ka gerone ki godi apaya madoŋo, ki dok giguro bao bene me umo kom ot nia ki i dye ot piny nio kwede wa i kwori me dan ot ducu; tic man tye ka wot mot maber twatwal dok ticce ye ciŋgi maber. 9Wan wapenyo ludoŋo ma kunnu ka waloko botgi kit man ni, ‘Aŋa mumiyowu twero me gero ot man ki me tyeko cel murumo ducu?’ 10Ka dok wapenyo wa nyiŋgi bene, wek watit boti, ka wacoyo nyiŋ ludito ma gitelo wigi. 11Gin gugamo dogwa kit man ni, ‘Wan lutic pa Lubaŋa me polo ki lobo, wan watye ka gero ot man odoco, en ot ma yam gigero i lwak mwaka mapol mukato anec, ma con kabaka madit pa jo Icrael ogero nio ka otyeko. 12-Ento ka kwarowa yam gumiyo kiniga omako Lubaŋa me polo i komgi, ci omiyogi i ciŋ Nebukadnejar ma Lakaldaya, kabaka me Babilon, ma obalo ot man woko ka oterogi wa I lobo Babilon. 13-Ento i mwaka mukwono me loc pa Ciro kabaka me Babilon, Ciro oketo cik ma miyo twero ni ot pa Lubaŋa man myero giger odoco. 14Dok bene jami me jabu ki me ryal ma yam gitiyo kwedgi i ot pa Lubaŋa, ma yam Nebukadnejar oyako ki i ot pa Lubaŋa ma yam tye i Jerucalem ci oterogi oketogi i ot pa lubaŋa ma i Babilon, jami magi ducu kabaka Ciro acel-lu aye yam okwanyogi woko ki i ot pa lubaŋa ma tye i Babilon, ka omiyogi bot dano ma nyiŋe Cecbajar, ma yam Ciro oketo obedo laloc; 15ka dok ocike ni, “Kwany jami magi itergi iciketgi i ot pa Lubaŋa ma tye i Jerucalem, ka dok iwek giger ot pa Lubaŋa odoco i kabedone kikome.” 16Cecbajar man yam obino ci oketo te guti me ot pa Rwot Lubaŋa ma i Jerucalem; cakke wa i kare ca nio wa koni gubedo ka gerone, ma pud bene peya otum.’ 17Ka ce kabaka oneno ni tye atir, wek koŋ giyeny lokke i ot kano lok ma gicoyo ma tye i Babilon, wek ginen atir ka yam kabaka Ciro oketo cik ma omiyo twero me gero ot pa Lubaŋa man ma i Jerucalem-mi odoco. Koŋ kabaka onen kit ma en ŋolo kwede lokke ci ocwal botwa.”


Yubo Rok Ducu pi “Pwony ma Gimiyo i Kom Rwot [Jehovah]” | Pwony me Anyama\nWi Lubele | Febuari 2015\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mizo Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\nYubo Rok Ducu pi “Pwony ma Gimiyo i Kom Rwot [Jehovah]”\n“Laloyo oye Yecu . . . pien obedo ka uro kit pwony ma gimiyo i kom Rwot [Jehovah].”—TIC 13:12.\nAdwogi maber ango ma lupwonye pa Yecu gunongo ki i Pax Romana, nyo Kuc pa Luroma?\nAdwogi maber ango ma Lukricitayo me kare macon gunongo pienni wot onongo yot dok dano mapol gingeyo leb Grik?\nCik pa Roma ki dong ket pa Lujudaya i kabedo mapol okonyo Lukricitayo nining me tito kwena?\n1-3. Lupwonnye pa Yecu gukemme ki ariya macalo mene i ticgi me tito kwena maber-ri bot “rok ducu”?\nYECU KRICITO omiyo bot lulub kore tic mapol me atiya. En ocikogi ni: “Wuciti wucilok jo me rok ducu gudok jo ma luba.” Ka giwoto ki tiyo tic meno, “kwena maber me ker pa Lubanga [onongo] gibitito i wi lobo ducu, me bedo caden bot rok ducu.”—Mat. 24:14; 28:19.\n2 Lupwonnye onongo gimaro Yecu kacel ki kwena maber-ri. Ento, twero bedo ni gin gupenye kekengi kit ma gibicobo kwede tic man ma kiminigi-ni. Mukwongo, welgi onongo nok. Ki me aryo, Yecu, ma gin gubedo ka tito pire ni obedo Wod pa Lubanga-ni onongo dong kineko woko. Medo i kom meno, lupwonnyene onongo kinenogi macalo “jo mogo ata ma pe gupwonnye.” (Tic 4:13) Lupwonnye pa Yecu onongo pe gukwano i cukul madongo me dini ma lutela dini pa Lujudaya gukwano iye. Dok kwena ma gutito-ni onongo pe rwatte ki tekwaro pa Lujudaya ma lutela dini gubedo ka pwonyone pi mwaki mapol. Kit macalo onongo pe kiworo lupwonnye i lobo Icrael-li, twero bedo ni gin gupenye kekengi ka kibiwinyo lokgi i Ker me Roma.\n3 Medo i kom meno, Yecu onongo ociko lupwonnyene ni kibidagogi, kibiunogi, ki dok kibineko jo mogo i kingi. (Luka 21:16, 17) Gin onongo gubikemme ki lok roro [erupe], lunebi ma lugoba, ki dong tim maraco ma bibedo ka medde ameda. (Mat. 24:10-12) Kadi bed ni dano onongo bijolo kwenagi ka weng, ento kwenagi-ni onongo bio “wa i agikki lobo ducu” nining? (Tic 1:8) Ariya magi nen calo omiyo lupwonnye gubedo ki lworo madit!\n4. Tic me tito kwena i cencwari me acel okelo adwogi ango?\n4 Kadi bed ni lupwonnye pa Yecu onongo gitye ki par mapol, ento gin gulungo wigi i tito kwena maber-ri i Jerucalem, Camaria ki dong i lobbe mukene. Lupwonnye guwok ki i pekki mapol ento i nge kare ma romo mwaki 30 keken, kwena maber-ri onongo dong “gitito bot ginaketa ducu ma tye i te polo” dok obedo ka “nyako nyige kun nya dongo i wi lobo ducu.” (Kol. 1:6, 23) Me lapore: Jami ma lakwena Paulo owaco dok otimo i kare ma en tye i cula nam me Caiprac omiyo laloyo mo me lobo Roma, ma nyinge Cergio Paulo “oye Yecu . . . pien obedo ka uro kit pwony ma gimiyo i kom Rwot [Jehovah].”—Kwan Tic pa Lukwena 13:6-12.\n5. (a) Yecu ocuko cwiny lupwonnyene nining? (b) Buk mo acel me tekwaro owaco gin ango madok i kom cencwari me acel?\n5 Lupwonnye pa Yecu onongo gingeyo ni pe gitwero cobo tic me tito kwena pigi kengi. Yecu owaco ni ebibedo kwedgi ki dok ni cwiny maleng bikonyogi. (Mat. 28:20) Twero bedo ni jami mogo i kare meno okonyo lupwonnye me tito kwena me Ker-ri. Ki lok ada, buk mo acel me tekwaro ma kilwongo ni Evangelism in the Early Church tito ni cencwari me acel nen calo obedo kare ma pud dong ber loyo pi Lukricitayo me cako tito kwena me Ker-ri ki dok lacen Lukricitayo gutamo ni Lubanga aye oyabo yo botgi me tiyo tic meno ma Yecu Kricito omiyo ni gitim-mi.\n6. Ngo ma wabinyamo (a) i pwony man? (b) i pwony lubo?\n6 Jehovah tika otimo alokaloka i jami ma gubedo ka timme i cencwari me acel wek Lukricitayo gubed ki kare me tito kwena? Baibul pe miyo lagamme. Kadi bed kumeno, gin ma wangeyo aye ni Lubanga Jehovah onongo mito ni kitit kwena maber-ri ento Catan onongo mitine tye ni pe kitit. I pwony man, wabinyamo lok i kom jami mogo ma nen calo oweko tic me tito kwena i cencwari me acel olo obedo yot ka iporo ki kare mukene i tekwaro pa dano. I pwony ma lubo man, wabinyamo lok i kom jami mogo ma gukonyowa i kareni me tito kwena maber-ri i twok lobo ducu.\nKUC PA LUROMA\n7. Pax Romana obedo gin ango, dok pingo obedo pat ki kare mukene?\n7 I cencwari me acel, Lukricitayo gunongo adwogi maber i te loc pa Luroma. Me labolle, kuc ma kilwongo ni Kuc pa Luroma, nyo Pax Romana i leb Latin obedo tye. I kare meno, gamente me Roma ojuko jemo mo keken kadi bed ni tidi. Kit ma Yecu otito kwede, “mony, ki lok ma yweko pi mony” i kine mukene obedo tye. (Mat. 24:6) Dul mony pa Luroma gujwero Jerucalem i mwaka 70 K.M., dok gulwenyo lweny mogo matinotino cok ki wang lobogi. Ento, pi mwaki ma romo 200 kulu cakke ki i kare pa Yecu, kuc onongo tye i pol pa kabedo ma lobo Roma loyogi. Buk mo acel waco ni: “Pe tye kare mo i tekwaro pa dano ma kuc ori kuman dok kuc ma kit man bibedo pe matwal i kin dano mapol.”\n8. Kuc pa Luroma okonyo lupwonnye nining?\n8 Cokcok mwaki 300 ma dong Kricito odok kwede i polo, lakwan lok me dini ma nyinge Origen otito tamme kun coyo lok i kom kare meno me kuc-ci. En owaco ni pien Luroma onongo giloyo lobbe mapol, lupwonnye pa Yecu onongo gitye agonya me tito kwena i lobbe magi ducu. Dano onongo pe gitye ka lweny pi lobegi, ento onongo gitye ka kwo ki kuc i carogi. Pi meno, Origen onongo tamo ni man aye tyen lok mumiyo dano mapol gubedo ki kare me winyo kwena me mar ki kuc ma lupwonnye pa Yecu gubedo ka titone. Kadi bed ni kiuno lupwonnye, ento gin gubedo ka tic ki kare meno me kuc-ci i yo maber loyo kun gitito lok me kwena maber-ri i kabedo ducu.—Kwan Jo Roma 12:18-21.\nWOT ONONGO YOT\n9, 10. Ngo ma oweko lupwonnye gunongo ni wot yot ite Ker me Roma?\n9 Lukricitayo gutiyo maber ki gudi ma i lobo Roma. Me gwoko kuc kacel ki ber bedo i kin jo ma gitye i te locce, Roma onongo tye ki dul mony matek dok ma tiyo maber adada. Me tero lumony oyotoyot ka moni, gudi mabeco onongo mitte dok Luroma onongo gitye ludiro adada i yabogi. Engineer me Roma guyabo gudi maboco makato mairo 50,000 (kilo mita 80,000) ma oo i kabedo ducu ma i te loc me Roma. Gudi magi gungolo bunga, aroo, ki dong godi.\n10 Medo i kom gudu, jo Roma onongo bene gitiyo ki kulu mogo madongo me o i kabedo mapat pat i bor piny ma romo mairo 17,000 (kilo mita 27,000). Luroma onongo gicito ki meli i wang wat nyo wang kwang mapol kun gitiyo ki yo ma romo 900 kulu. Pi meno, Lukricitayo onongo gitwero wot i kabedo mapol i lobo Roma. Kadi bed ni peko onongo tye, lakwena Paulo ki jo mukene onongo giromo wot agonya pien waraga nyo passport me donyo i lobo mukene onongo pe mitte. Onongo pe kipenyo lobo ma ia ki iye dok pe iculo mucoro pi kelo jami i lobo Roma. Medo i kom meno, luyak onongo ginok i yo pien gingeyo ni Luroma gibiminigi pwod malit. Pien lumony pa Roma onongo gigwoko nam, man omiyo luwot ki meli pe gubedo ki lworo ni kibiyakogi. Kadi bed ni meli ma Paulo tye ka wot kwede otur tyen mapol dok en owok ki i can ma poto i nam, Ginacoya pe waco ni luyak gutemo yakke i nam.—2 Kor. 11:25, 26.\nTic ki Codex omiyo nongo wang ginacoya odoko yot (Nen paragraf me 12)\n11. Pingo lupwonnye gutiyo ki leb Grik?\n11 Leb Grik ma kilwongo ni Koine okonyo Lukricitayo ma i kacokke mapat pat me kubbe ki note kacel. Pien Alegijanda Madit ogamo loc i kabedo mapol, man oweko dano mapol onongo giloko dok giniang leb Grik maber adada. Pi meno, lutic pa Lubanga onongo gitwero lok ki dano mapat pat dok man omiyo kwena maber-ri oromo kin piny. Medo i kom meno, Lujudaya ma gikwo i lobo Ejipt onongo dong gugonyo Ginacoya me leb Ibru i leb Grik. Dano onongo gingeyo Ginacoya meno ma kilwongo ni Septuagint, dok lulub kor Yecu i kare macon gutiyo kwede. Lukricitayo bene gunongo ni yot me coc i leb Grik. Leb Grik onongo tye ki nyig lok mapol, pi meno obedo leb maber me tito lok ada ma tye i Baibul.\n12. (a) Codex obedo gin ango, dok pingo tic kwede obedo yot loyo buk adola? (b) Awene ma pol pa Lukricitayo gucako tic kwede ki codex?\n12 Lukricitayo onongo gitiyo ki Ginacoya nining i ticgi me tito kwena? Pe obedo yot me tic ki buk adola, pienni onongo mitte ni ka idolo ci myero iyar, dok coc onongo pol kare kicoyo i bute acel keken. Jiri pa Matayo keken onongo twero pongo buk adola acel kulu. Lacen, i cencwari me aryo, dano gucako tic ki codex, ma obedo buk mo ma kite pat. Buk man onongo tye ki pot karatac ma kikwoyogi akwoya. Ngat ma tye ka kwano codex onongo twero nongo wang Ginacoya moni labongo peko. Kadi bed ni pe kingeyo awene ma Lukricitayo gucako tic kwede ki codex, lukwed lok me tekwaro giwaco ni Lukricitayo gucako tic ki bukke cutcut dok i nge mwaka 100 K.M., polgi onongo dong gitiyo ki bukke.\nCIK PA ROMA\n13, 14. (a) Bedo anywali me Roma ogwoko Paulo nining? (b) Cik pa Roma okonyo Lukricitayo nining?\n13 Cik pa Roma onongo tiyo i lobbe ducu ma gitye i te locce, dok anywali me Roma onongo gitye ki twero ma gwokogi. Cik ogwoko Paulo tyen mapol pien obedo anywali me Roma. I kare ma onongo kimito pwode i Jerucalem, en openyo ladit mony mo acel me Roma ni: “Cik ye ni gipwod dano ma Laroma ma peya gingolo kop oloye bo?” Cik me Roma onongo pe ye. I kare ma Paulo owaco ka maleng ni ebedo anywali me lobo Roma, “jo ma gubedo ka penye-ni gugwarre gucito woko cut. Kapten bene obedo ki lworo, pien oniang ni Paulo bene Laroma ma onongo etweyo-ni.”—Tic 22:25-29.\n14 Pien Paulo onongo tye anywali me lobo Roma, man ogudo kit ma kitere kwede i Pilipi. (Tic 16:35-40) Karan me gang me Epeco otiyo ki cik pa Luroma i nge juko dano ma kiniga omakogi adada. (Tic 19:35-41) Apil ma Paulo okoko i kare ma tye i Cecaria oyabo yo bote me tito pi niyene i nyim Cecar. (Tic 25:8-12) Pi meno, cik pa Luroma oyabo yo bot Lukricitayo me ‘lweny pi lok me kwena maber-ri wek omok matek.’—Pil. 1:7.\nLUJUDAYA GUKET I KABEDO MAPOL\n15. Lujudaya mapol gukwo kwene i cencwari me acel?\n15 Gin mukene ma nen calo okonyo Lukricitayo i ticgi me tito kwena aye ni Lujudaya onongo guket woko ata i lobbe ma gitye i te loc pa Luroma. Mwaki miya mapol angec, jo Aciria ki jo Babilon gutero Lujudaya i opii. I cencwari me abic K.M.P., Lujudaya onongo gitye i dul lobo ma romo 127 i te Ker me Percia. (Esta 9:30) I kare ma Yecu tye i lobo, Lujudaya mapol onongo gitye i Turkey, Ejipt, Grik, Mecopotamia, ki dong Kumalo me Afrika. Byek tye ni i kom dano 60,000,000 ma onongo gitye i te Ker me Roma, ngat acel i kin dano 14 obedo Lajudaya. Ka mo keken ma Lujudaya gucito iye, gin gugwoko dinigi.—Mat. 23:15.\n16, 17. (a) Adwogi maber ango ma Lurok gunongo pienni Lujudaya guket i kabedo mapol? (b) Lupwonnye gulubo lanen pa Lujudaya i timo gin ango?\n16 Lurok mapol gupwonyo lok ma tye i Ginacoya me leb Ibru pien Lujudaya guket i kabedo mapol. Gin gupwonyo ni tye Lubanga acel keken me ada dok jo ma gitiyo pire myero gulub cikke. Medo i kom meno, Ginacoya me leb Ibru onongo opong ki lok pa lunebi madok i kom Meciya. (Luka 24:44) Lujudaya kacel ki Lukricitayo guniang ni Ginacoya me leb Ibru obedo Lok pa Lubanga, dok man omiyo kare ki Paulo me nyamo lok ki jo ma gimito timo gin matir. Pi meno, en oloko odoko kite me cito ka ma kacokke pa Lujudaya tye iye wek enyam kwedgi Ginacoya.—Kwan Tic pa Lukwena 17:1, 2.\n17 Lujudaya onongo gicokke kare ki kare ka woro Lubanga. Gin onongo girwatte i kacokke pa Lujudaya nyo kabedo mapat pat. Gin guwero wer, gulego, dok gunyamo Ginacoya. Magi aye gin ma timme bene i kacokke pa Lukricitayo i kareni.\nJEHOVAH OKONYOGI ME TITO KWENA\n18, 19. (a) Gin ma obedo ka timme i cencwari me acel oyabo yo me timo ngo? (b) Pwony man omiyo itamo nining i kom Jehovah?\n18 Cencwari me acel obedo kare ma kite dok pat i tekwaro. Jami mogo ma gukonyo lupwonnye pa Yecu me tito kwena maber-ri aye Kuc pa Luroma, wot onongo yot, leb Grik, cik pa Roma, ki dong ket pa Lujudaya i kabedo mapol.\n19 Cokcok mwaki 400 ma peya Yecu obino i lobo, laryeko mo me Grik ma nyinge Plato ocoyo ni: “Tek tutwal pi dano me ngeyo ngat ma ocweyo polo ki dong lobo ma wakwo iye-ni, dok kadi bed watye ki ngec i kome, pe watwero tito pire bot dano ducu.” Ento, Yecu owaco ni: “Gin a mom twerre bang dano, ibang obanga twerre.” (Luka 18:27, Baibul me leb Lango.) Lacwe polo ki lobo mito ni dano gunonge ki dok gungeye. Medo i kom meno, Yecu owaco bot lulub kore ni: “Wucilok jo me rok ducu gudok jo ma luba.” (Mat. 28:19) Twere me cobo tic meno ki kony pa Lubanga Jehovah. Pwony ma lubo-ni binyamo kit ma kitye ka tiyo kwede tic meno i kareni.\nCOVER SUBJECT Tic Matek—Tika Mitte i Kareni?\nCOVER SUBJECT Kit me Nongo Yomcwiny i Tic Matek\nLub Lanen me Mwolo Kacel ki Kica pa Yecu\nLub Lanen me Tekcwiny Kacel ki Niango pa Yecu\nJehovah Konyowa i Tic me Tito Kwena i Twok Lobo Ducu\nA CONVERSATION WITH A NEIGHBOR Pingo Omyero Wakwan Baibul?\nTHE BIBLE CHANGES LIVES Kit ma Baibul Ogamo Kwede Lapenya Kore ki Kore Dok i Yo ma Niange Ogudo Cwinya Mada\nText Yero Bukke me kompiuta me akwanya WI LUBELE Kit me Nongo Yomcwiny i Ticci\nKit me Nongo Yomcwiny i Ticci\nWI LUBELE Kit me Nongo Yomcwiny i Ticci


Jo Epeco 2 ACO85 - I kare mukato onoŋo wubedo jo muto - Bible Search\nJo Epeco 1 Jo Epeco 3\nJo Epeco 2\nJo muto gudoko jo makwo\n1-I kare mukato onoŋo wubedo jo muto pi turo cik ki balwu. 2I kare ca onoŋo wulubo yo maraco me lobo man, kun wuwinyo lok pa ŋat ma loyo twer mogo ma tye malo i dye yamo, ma en aye cwiny ma kombeddi tye ka tic i i jo ma dag winyo lok ma Lubaŋa waco. 3Wan ducu yam warom ki jo meno i lubo miti ma ginywalowa kwedeni, kun wacobo miti me komwa ki gin ma watamo piwa kenwa; omiyo pi kit ma yam watye kwede, kiniga pa Lubaŋa myero opot i komwa calo poto i kom jo mukene ducu. 4Ento Lubaŋa lalonyo i kicane, mar ma en omarowa kwede dit twatwal; 5en mumiyo kadi bed onoŋo wadoko jo muto pi turo cikke, en omiyo wadoko kwo kacel ki Kricito. Lubaŋa olarowu pi kicane. 6Pi ribbewa ki Kricito Yecu en ocerowa woko kacel kwede, ka doŋ oketowa wabedo kacel kwede i polo. 7En otimo man ducu wek enyut i kare ducu ma pud tye anyim lonyone madwoŋ ma pe pimme me kica, ma onen ki berre botwa i Kricito Yecu. 8Pien pi kicane omiyo en olarowu pi niye. Man pe otimme pi tic mo ma wun wutiyo; meno obedo mot pa Lubaŋa gire. 9Pe otimme pi ticwu mo, mumiyo ŋat mo owek wakke pire. 10Wan wabedo ginaketa pa Lubaŋa; en oketowa i Kricito Yecu ni wek wabed jo ma tiyo tic mabeco ma yam en oyubo ni myero wati.\nJo ducu doŋ guribbe gudoko lwak acel i Kricito\n11Koŋ wupo i kit ma wun wubedo kwede, wun ma wubedo Lurok i kit me anywalli. Lujudaya gilwoŋowu ni wun jo ma pe giliro, kun gilwoŋŋe kengi ni gin jo ma gulirre, pi lirregi ma ciŋ dano otiyo i riŋo komgi. 12Koŋ wupo bene ni i kare ca-ni onoŋo wupokke woko mabor ki Kricito; yam gikoyowu woko ki i kom lwak me Icrael, pe wunywako gicikke pa Lubaŋa ki gin ducu ma en ociko ni ebitimo pi jone. Yam wubedo i lobo man laboŋo gen mo, Lubaŋawu bene onoŋo pe. 13Ento kombeddi i Kricito Yecu wun jo ma yam wutye ka mabor doŋ gikelowu cok pi to pa Kricito.\n14En kikome okelo kuc i kinwa, omiyo wan kwedwu doŋ wadoko lwak acel. Pi miyo kome kene en doŋ okwanyo mone woko ki i kinwa macalo doŋ omuko cel ca ma yam poko kinwa woko-ni. 15-Pi kelo kuc omiyo en ojwayo cik pa Moses woko ki gin ma giciko iye ducu, wek omi wan jo me dul aryo-ni wadok rok acel manyen ma guribbe kacel i en. 16-Pi tone i kom yatariya odwoko wan aryo ducu bot Lubaŋa i kom acel, omiyo mone ogik woko. 17-Yam en Kricito obino otito lok me kwena maber me kuc botwu wun jo munoŋo wutye ka mabor, ki botwa wan jo ma onoŋo watye cok. 18Pi Kricito wan ducu, wan Lujudaya ki wun Lurok, giyabo botwa yo i Cwiny Maleŋ acel-li me o bot Lubaŋa Won.\n19Kombeddi doŋ wun pe wubedo lurok nyo lubedo; wun kacel ki jo pa Lubaŋa doŋ wutye ki paco acel, wun doŋ wu jo me ot pa Lubaŋa. 20Wun doŋ kombeddi wudoko ot ma gigero, ma gutine obedo lukwena ki lutit lok pa Lubaŋa. Yecu Kricito kikome obedo got madit me twoke. 21Gedo man okubbe kacel ki Kricito, dok bene tye ka doŋo me doko ot pa Lubaŋa maleŋ i Rwot. 22Wun bene gitye ka gerowu kacel i kome, wek wubed ot ma Cwiny pa Lubaŋa bedo iye.


Nekemia 13 ACO85 - I kare meno gikwano cik pa Moses bot - Bible Search\nNekemia 12 Esta 1\nNekemia odwoko cwiny dano i kom Rwot\n1-I kare meno gikwano cik pa Moses bot lwak wek guwiny; ci gunoŋo i dul mo ka ma gicoyo ni pe giye dano mo ma en jo Ammon kadi ki jo Moab mo me donyo i cokke pa lwak ma gin jo pa Lubaŋa. 2-Lok man gicoyo pien onoŋo jo Ammon ki jo Moab yam gukwero miyo cam ki pii bot jo Icrael i kare ma gia woko ki i Ejipt. Gin guwilo Balaam me ceno jo Icrael, ento Lubaŋawa oloko cenowaŋi odoko gum botwa. 3I kare ma jo Icrael doŋ guwinyo gikwano cik, ci gucako poko jo ma gin likwayo pa lurok woko ducu ki i kom jo Icrael.\n4I kare ma lok man peya otimme, onoŋo ajwaka Eliacib ma yam giketo en me loyo kicika ma i ot pa Lubaŋa, omako larem gin ki Tobia. 5En oyu bo kicika acel malac pi Tobia, ma yam onoŋo obedo me gwoko jami macalo gityer me moko kwon ki odok luban ma gityero, jami ma gitiyo kwedgi i ot pa Lubaŋa, ki dul acel me apar me kal, koŋo vino ki moo ma yam gimiyo bot Lulevi ki luwer ki lugwok-doggola pi lubo cik, kacel ki jami me mot pi konyo ajwagi. 6I kare ma lokke timme onoŋo an ape i Jerucalem, pien i mwaka me pyeradek wiye aryo me loc pa Aritakcec kabaka me Babilon onoŋo acito ka tito lok man bot kabaka. I kare mo alego kabaka ni adok cen, 7ci en oye omiyo adok cen i Jerucalem, ci cut anoŋo ni Eliacib otimo bal me ye ni Tobia obed i kicika acel i dyekal ma i ot pa Lubaŋa. 8Kiniga omaka matek, ci abolo jami pa Tobia me ot woko ducu ki i kicika meno. 9Dok amiyo cik cut me lonyo kicika ducu; ka doŋ acako dwoko iye jami ma gitiyo kwedgi i ot pa Lubaŋa, kacel ki gityer me moko kwon ki odok luban.\n10-Dok bene anoŋo ni Lulevi kacel ki luwer ma gubedo ka tic gua woko ki i Jerucalem gudok cen i pottigi, pien lwak pe gumiyo dul ma giciko me amiya ki Lulevi. 11Ci an acako da i kom ludito ma giloyo lwak kun awacci, “Piŋo wuweko gibwoto ot pa Lubaŋa?” Acako coko Lulevi kacel ki luwer adwokogi cen i ot pa Lubaŋa ci aketogi i dog ticgi i kabedogi. 12-Jo Juda ducu gukelo dul acel me apar me kai, kono yino ki moo i kicika odi me kano jami. 13Aketo jo magi me loyo tic i kom kicika odi me kano jami: Celemia ma en ajwaka, Jadok ma lapwony-cik ki Pedaya ma en Lalevi. Dok aketo Kanan wod pa Jakur, ma wod pa Matania, me bedo lakonygi, pien onoŋo dano ducu giŋeyo ni gin jo ma lugen; ticgi obedo me poko jami bot utmegigi. 14Ai Lubaŋana, po pira i kom lok man, pe ijwa ticca mabeco ma doŋ atyeko tiyone me yubo ot pa Rwot Lubaŋana ki pi ticce woko.\n15-I kare meno abedo ka neno jo mapol ma i Juda gubedo ka biyo kono yino i bur ka ma gibiyo iye i nino me cabit, kun jo mukene guyweko nyig kai, kono yino, nyig olok, nyig oduro ki kit kwa yec ducu mapatpat gutweyo i wi kana gutero i Jerucalem, i nino me cabit. Ci an ajukogi bene ni pe gucat cam i nino meno. 16Jo mogo ma gua ki i lobo ma orumo lobo Turo onoŋo bene yam gibedo i Jerucalem, ci gukelo rec ki kwa jami ducu me acata, ci gucato bot jo Juda ki i Jerucalem i nino me cabit. 17Omiyo akeco matek i kom ludito me Juda kun awaco botgi ni, “Man kit gin marac aŋo ma wutye ka tiyone-ni, ma wupyedo kwede cen cabit-ti? 18Lubaŋawa mo no pe okelo can man i komwa ki i kom gaŋ man ni pien kwarowa bene yam gutiyo kit meno? Wun dok wutye ka medo akemo pa Lubaŋa ni obin i kom jo Icrael pi pyedo cen cabit.”\n19Amiyo cik ni i acakki cabit ducu, tekke piny doŋ mito yuto, dogcel ducu myero gilor woko, ma pe dok myero giyabgi nio wan ma nino me cabit oka to, Aketo jona mogo ka kuro dog gaŋi me neno ni yec mo pe gikelogi i gaŋ i cen cabit. 20Lucat-wil ki lucat jami ducu ma kitgi patpat ma gukelo jamigi gubuto i ne gaŋ me Jerucalem, kicel nyo kiryo. 21Ento ajukogi kun apenyogi ni, “Piŋo wun wubuto woko i ne gaŋ i nyim cel? Ka dok wumedde ka timo kit meno ci abilweny kwedwu ki tek.” Nia i kare meno pe dok gudwogo cen i cen cabit. 22Amiyo cik bot Lulevi ni myero gulonnye kekengi ci gucit ka kuro dogcel ducu, me neno ni gigwoko nino me cabit obedo maleŋ. Ai Lubaŋana, po pira, ki pi lok man bene, dok ilar kwona pi dit me mar meri ma pe lokke.\n23-I kare-nu bene aneno co mapol ma gin Lujudaya gunyomo anyira Acidod, Ammon ki Moab, gudoko mongi. 24Omiyo nucu pa litinogi gubedo ka loko leb pa jo Acidod, ki leb oa jo mukene ma doŋ pe gitwero loko, Leb Ibru ma en leb pa jo Juda. 25Akeco i komgi omiyo acenogi woko kun apwodo jo mogo ki i kingi, dok aputo yer wigi woko; amiyo gukwoŋo kwoŋ i nyiŋ Lubaŋa, kun awacci, “Wun pe wubimiyo anyirawu bot awobegi ni gunyom, dok gin bene pe gukwany anyirawu me anyoma pi awobegi kadi wun pe myero wunyomme kwedgi. 26-Solomon yam pe otimo bal pi lok pa mon ma gin anyira rok? I kin rok mapol onoŋo pe tye kabaka mo macalo Solomon pien Lubaŋa omaro Solomon makato omiyo Lubaŋa oketo en obedo kabaka ma loyo Icrael; ento kadi bed kumeno mon ma gin anyira rok mukene gumiyo en opoŋo i bal. 27Wun bene wumito wan walub lanen me gin marac ma wun wutimo, wek pe walub cik pa Lubaŋawa, pi nyomo anyira pa lurok me bedo monwa?”\n28-Dok dano mo acel i kom likwayo pa Yekoyada, wod pa Eliacib ajwaka madit, onoŋo onyomo nya pa Canbalat ma jo Bet-koron, ci aryemo en woko ki bota. 29Ai Lubaŋana, in ipo pigi, pien doŋ gubalo nyiŋgi woko me bedo ajwagi, dok bene gubalo gicikke ma iketo i kin in ki ajwagi kacel ki Lulevi.\n30An doŋ alonyo jo Icrael woko kit meno i kom gin ducu ma obedo pa lurok, ka acako moko tic pa ajwagi ki Lulevi, kun dano acel acel ŋeyo dog ticce ma myero eti. 31Ka dok ayubo kit ma myero gikel iye yen me gityer i kare ma mitte kikome, kacel ki gityer me cam me wi mwaka ma okwoŋo cek. Ai Lubaŋana, doŋ ipo pira, itima maber.


Tic Pa Lukwena 18 ACO85 - Ka meno otum, Paulo oa ki i - Bible Search\nTic Pa Lukwena 17 Tic Pa Lukwena 19\nTic Pa Lukwena 18\nTic pa Paulo i Korint\n1Ka meno otum, Paulo oa ki i Atene, ocito Korint. 2Kunnu en onoŋo Lajudaya mo ma nyiŋe Akwila ma ginywalo i Ponto, ma pud obino kenyo abina nia ki i Itali kacel ki dakone Pricikila, pien laloc madit Kalaudio onoŋo ociko ni Lujudaya ducu myero gua woko ki i Roma. Paulo ocito ka limogi ci obedo botgi, 3pien gin ducu gitiyo kit tic acel, ci gucako tic, pien gin lutim kema. 4En obedo ka laro lok i kacokke i nino me cabit ducu, kun temo loyo tam pa Lujudaya ki jo Grik.\n5Ka Cira ki Temceo gua ki i Makedonia, gunoŋo Paulo ogeto ka tito lok kun tito ki Lujudaya ni Kricito ma Lubaŋa oyero-ni aye Yecu. 6Ka gilulo i kome, giyete, ka oteŋo ginarukane, owaco botgi ni, “Remowu obed i wiwu! An iya gira leŋ. Cakke tin abicito bot Lurok.” 7Ka oa ki kunnu ci ocito i ot pa laco mo ma nyiŋe Titio Yucito, lawor Lubaŋa ma ode tye cok ki kacokke pa Lujudaya. 8Kuricipo, ladit me kacokke, oye Rwot ki jo ma i ode ducu; ki lwak jo mapol ma i Korint ma giwinyo lok pa Paulo guye bene, ci gibatijagi. 9Rwot onen bot Paulo i waŋ lek dyewor owacce ni, “Pe ibed i ki lworo, ento bed ka lok, pe iliŋ; 10pien an atye kwedi, pe tye ŋat mo ma bitubbe i komi ki timi marac, pien atye ki lwak jo mapol i gaŋ man.” 11Ci obedo kunnu mwaka acel ki dwe abicel kun pwonyo lok pa Lubaŋa i kingi.\n12Ento i kare ma Galio aye obedo laloyo me lobo Akaya, ci Lujudaya gucokke gutube i kom Paulo, ŋukele wa i nyim kom me ŋolo kop, 13kun giwaco ni, “Laco man tye ka bito dano ni guwor Lubaŋa i yo ma pe lubo cik.” 14Ento i kare ma Paulo mito ŋamo doge ka lok, Galio owaco ki Lujudaya ni, “Ka onoŋo lok man ocuŋ i kom tim mo marac, nyo kom bal mo marac, onoŋo myero awiny kokowu, wun Lujudaya. 15Ento kit macalo obedo pyem i kom lok mogo nyo nyiŋ mogo ma dok i kom cik ma mewu-ni, wun aye wunen giwu kite; an akwero bedo laŋolkop i lok macalo meno.” 16Ci oryemogi woko ki i nyim kom me ŋolo kop. 17Ka gin ducu gumako Cocitene, ladit me kacokke, ci gigoye i nyim kom me ŋolo kop. Ento Galio pe oketo iye cwinye.\nPaulo odok cen i Antiokia\n18-Ka man otum, ci Paulo dok odikke kunnu, ka oweko utmego ci okwaŋo nam ocito i lobo Ciria kun Pricikila ki Akwila gunywako kwede yo. Ci olyelo wiye i Cenkeria, pien onoŋo okwoŋo kwoŋ. 19Ka gucito i Epeco, ci oweko Pricikila ki Akwila kunnu; ento en ocito i kacokke, olaro lok ki Lujudaya. 20Ka gulego ni koŋ obed kunnu kare malac, ci okwero woko. 21Ento i kare ma en cikogi owacci, “Abidwogo botwu ka Lubaŋa biye,” ci ocako kwaŋ nia ki i Epeco.\n22Ka doŋ otyeko o i Cecaria, ci ocito i Jerucalem ka moto jo muye Kricito, ka doŋ olor piny i Antiokia. 23Odikke koŋ kunnu, ka lacen dok oa olimo kabedo ducu ma i lobo Galatia ki Perugia kun jiŋo cwiny lupwonnye ducu.\nApolo otito lok i Epeco\n24Lajudaya mo ma nyiŋe Apolo ma ginywalo i Alegijanderia yam obino i Epeco. En laco ma lalok twatwal, tye ki ŋec matut i ginacoya. 25Onoŋo yam gibedo ka pwonye yo pa Rwot, ma lok okur i cwinye, kun pwonyo lok i kom Yecu atir mupye, kun kono ŋeyo lok me batija pa Jon keken. 26En yam loko ki tekcwiny laboŋo lworo i kacokke, ento ka Pricikila ki Akwila guwinyo lokke, ci gutere gumiye pwony matut i kom Lubaŋa ma niaŋe makato. 27I kare ma en mito kwaŋ cito i Akaya, utmego gujiŋo cwinye, ka gucoyo waraga bot lupwonnye wek gujole,. Ka ceŋ oo kunnu, ci okonyo jo ma yam gulimo gum me niye mada, 28pien oloyo tam pa Lujudaya atyer i nyim lwak kun nyuto ki i ginacoya ni Kricito ma Lubaŋa oyero aye Yecu.


Yecu Ocango Dano i Cabat | Pwony me Baibul pi Lutino\nPWONY ME 85\nLuparicayo onongo gidag Yecu mada dok gimito nongo lok i kome wek kitweye i mabuc. Gin guwaco bot Yecu ni pe myero ocang lutwo i Cabat. I Cabat mo acel, Yecu onongo latowang mo ka lego lim i yo. Yecu owaco bot lupwonnyene ni: ‘Nen kit ma teko pa Lubanga bikonyo kwede laco-ni.’ Yecu orubo laane ki ngom ci owiro ki wang laco-ni. Yecu owaco bote ni: ‘Cit ilwok wangi i kut me Ciloam.’ Laco-ni otimo man, ci dong pi tyen mukwongo i kwone, en oneno piny.\nLok man obalo wi dano ma pe wacce. Gin guwaco ni: ‘Man mono pe laco ma onongo bedo kun kwayo lim-mi, nyo kece cal kwede acala?’ Laco-ni owaco ni: ‘An aye dano ma kinywale ma wange oto-ni!’ Dano gupenye ni: ‘Wangi oyabbe nining?’ I kare ma en otito botgi gin mutimme, gutere bot Luparicayo.\nLaco-ni owaco bot Luparicayo ni: ‘Yecu aye orubo laane ki ngom, owiro i wanga ci ocika ni acit alwok woko. Atimo kumeno, ci acako neno piny.’ Luparicayo guwaco ni: ‘Ka Yecu cango dano i Cabat, ma nyutti tekone pe a ki bot Lubanga.’ Ento jo mukene guwaco ni: ‘Ka tekone pe a ki bot Lubanga, kono pe obedo ki kero me tiyo lanyut man.’\nLuparicayo gulwongo lunyodo pa laco-ni ci gupenyogi ni: “Gin ango ma omiyo dong en neno piny?” Lunyodone onongo gilwor pien Luparicayo con guwaco ni ngat mo ma oketo niye i kom Yecu kibiryeme woko ki i kacokke. Pi meno gin guwaco ni: ‘Wan pe wangeyo. Wupenye.’ Luparicayo gumedde ki penyo laco-ni nio ka en owaco ni: ‘An dong atyeko tittiwu jami ducu. Pingo pud dok wupenya?’ Luparicayo gukeco adada ci guryeme woko.\nYecu ocito ka yenyo laco-ni wang ma ononge, ci openye ni: ‘In itye ki niye i kom Meciya?’ Laco-ni ogamo ni: ‘Kono onongo angeye kono aketo niye i kome.’ Yecu owaco ni: ‘An aye Meciya.’ Yecu onyuto cwiny me kica, pe kumeno? En pe ocango laco-ni keken ento bene okonye me bedo ki niye.\n“Wun wurwenyo, pien pe wungeyo gin ma gicoyo i ginacoya, kadi wa teko pa Lubanga bene wukwiya.”—Matayo 22:29\nLapeny: I yo ango ma Yecu okonyo kwede laco mo ma wange oto woko? Pingo Luparicayo onongo gidag Yecu?\nNywakki Nywakki Yecu Ocango Dano i Cabat


1 Luker 15 ACO85 - I mwaka me apar wiye aboro me loc pa - Bible Search\n1 Luker 14 1 Luker 16\n1 Luker 15\nLoc pa Abijam kabaka me Juda\n(2 Tek 13.1-22)\n1I mwaka me apar wiye aboro me loc pa Jeroboam wod pa Nebat en aye Abijam ocako loyo iye jo Juda. 2Obedo ka loc i Jerucalem pi mwaka adek. Nyiŋ minne Maaka ma nya pa Abicalom. 3En otimo kit bal ducu ma wonne ma otelo nyime yam obedo ka timogi; pe obedo ki leŋic i kom Rwot Lubaŋane kit ma yam kwarone Daudi obedo kwede. 4-Kadi bed kumeno, Rwot Lubaŋane omiye obedo ki mac tara i Jerucalem pi Daudi, kun omiyo wode oleyo ka tyene, dok omiyo Jerucalem ocuŋ matek. 5-Rwot otiyo man pien Daudi yam otiyo gin ma nen atir i wan Rwot, pe oweko lubo gin ma yam Rwot ociko i kare me kwone ducu, ento oroco i lok kom Uria ma Lakit keken. 6Onoŋo lweny tye i kin Rekoboam ki Jeroboam i kare me kwone ducu. 7Lok kom Abijam mudoŋŋe ducu, ki gin ma en otiyo ducu, gityeko coyone i buk me Tekwaro pa Luker me Juda, Lweny obedo i kin Abijam ki Jeroboam. 8Abijam oto, oywe kacel ki kwarine, ci giyike i gaŋ kal pa Daudi. Wode Aca aye oleyo ka tyene.\nLoc pa Aca kabaka me Juda\n(2 Tek 14.1-5; 15.16-19)\n9I mwaka me pyeraryo me loc pa Jeroboam kaba ka me Icrael en aye Aca ocako loyo iye jo Juda. 10Obedo ka loc i Jerucalem pi mwaka pyeraŋwen wiye acel. Nyiŋ minne Maaka ma nya pa Abicalom. 11Aca otiyo gin ma nen atir i wan Rwot kit ma kwarone Daudi yam otiyo-ni. 12Oryemo woko ki i lobone awobe ma lutim kwele i kom awobe wadgi i wanjogi kadok okwanyo cal jogi ducu ma yam kwarine gutiyo. 13Oryemo wa minne Maaka woko, pe oye ni omed bedo daker, pien onoŋo Maaka omiyo gitine cal me kipyeda pi Acera ma jok ma dako; ci Aca otoŋo cal jokke oŋido woko, ci owaŋo woko i laora kulu Kidron. 14Ento waŋ jogi ma i wi godi pe gimuko woko. Kadi bed kumeno, Aca obedo ki leŋic i kom Rwot pi kare me kwone ducu. 15Okelo i ot pa Rwot mot ma yam wonne odyero bot Lubaŋa, kacel ki mere kikome bene ma odyero, ryal ki jabu ki weer-gu.\nAca oribbe ki Ben-adad\n(2 Tek 16.1-14)\n16Lweny obedo i kin Aca ki Baaca kabaka me Icrael pi kare me kwogi ducu. 17Baaca kabaka me Icrael otiŋo lweny i kom Juda, ci ogero gaŋ Rama, wek ogeŋ dano mo pe okat woko ki i lobo Juda nyo donyo iye bot Aca kabaka me Juda. 18Aca okwanyo jami ducu me ryal ki me jabu ma onoŋo odoŋ i ot kano lim pa Rwot, ki jami ma i ot kano lim pa kabaka, omiyogi i cin luticce. Ocwalogi bot Ben-adad wod pa Tabrimmon, wod pa Kejion kabaka me Ciria ma bedo i Damaciko, kun waco bote ni, 19“Wek waket gicikke i kinwa an ki in, kit ma yam bedo i kin kwara ki kwaru. Nen ba, an doŋ acwalli ryal ki jabu me mot; ber icit itur gicikkewu ki Baaca kabaka me Icrael, wek en oa woko ki i lobona.” 20Ben-adad owinyo dog kabaka Aca, ocwalo ludito wi monnye ka lweny i kom gaŋi pa jo Icrael, ci omayo Ijon, Dan, Abel-bet-maaka ki lobo Kinerot ducu, ki lobo pa jo Naputali ducu. 21Ka Baaca owinyo pire, ci obwoto gero Rama woko, odok obedo i Tiŋa. 22Kabaka Aca olwoŋo jo Juda ducu kun ociko ni ŋatti mo pe odoŋ, ci guyweko godi ki bao ma i Rama ducu, ma onoŋo Baaca obedo ka gero ki Rama-ni; ci kabaka Aca ocako gero kwede gaŋ Geba ma i lobo pa jo Benjamin, ki Mijpa.\n23Lok kom Aca mudoŋŋe ducu, tekke ducu ki gin ducu ma en otiyo, ki gaŋi ma ogerogi, giryeko coyone i buk me Tekwaro pa Luker me Juda. Ento two aye omako tyene i kare ma en doŋ oti. 24Aca oto, oywe kacel ki kwarine, ci giyike kacel ki kwarine i gaŋ kai pa kwarone Daudi, Yekocapat ma wode aye oleyo ka tyene.\nLoc pa Nadab kabaka me Icrael\n25Nadab wod pa Jeroboam ocako loyo Icrael i mwaka me aryo me loc pa Aca kabaka me Juda, oloyogi pi mwaka aryo. 26Otiyo gin ma nen marac i wan Rwot, pien obedo ka lubo kit pa wonne, ki balle ma en omiyo jo Icrael bene gubalo-ni.\n27Baaca wod pa Akija ma i dog ot pa Icakar opiro lok kofi Nadab, ci ocobe oneke woko i Gibeton ma gaŋ pa jo Piliciti. Onoŋo Nadab ki jo Icrael ducu gurumo gaŋ Gibeton woko. 28Baaca oneko Nadab i mwaka me adek me loc pa Aca kabaka me Juda, ci oleyo ka 341 tyene. 29-Ka otyeko doko kabaka, oneko jo me dog ot pa Jeroboam woko ducu, pe oweko dano mo obwot i kingi, nio ka orido wi Jeroboam woko ducu, kit ma yam Rwot owaco ki i dog laticce Akija me Cilo. 30Can meno opoto pi bal pa Jeroboam ma yam obalo-ni, ma en omiyo jo Icrael bene gubalo, dok pien omiyo kiniga omako Rwot Lubaŋa pa Icrael.\n31Lok kom Nadab mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael. 32Lweny obedo i kin Aca ki Baaca kabaka me Icrael pi kare me kwogi ducu.\nLoc pa Baaca kabaka me Icrael\n33I mwaka me adek me loc pa Aca kabaka me Juda en aye Baaca wod pa Akija ocako loyo iye jo Icrael ducu ki i Tiŋa, ci obedo ka loc pi mwaka pyeraryo wiye aŋwen. 34Otiyo gin ma nen marac i wan Rwot, pien obedo ka lubo kit pa Jeroboam, ki balle ma en omiyo jo Icrael bene gubalo-ni.


Acakki 34 ACO85 - Dina nya pa Lea, ma onywalo ki - Bible Search\nAcakki 33 Acakki 35\nGuculo kwor pi ronyo Dina\n1Dina nya pa Lea, ma onywalo ki Yakobo, ocito ka limo mon ma i lobo meno. 2Cekem wod pa Kamor ma Lakiv, laker me lobo meno, ka onene, ci omake tektek obuto kwede, omiye lewic. 3Cwinye omaro Dina nya pa Yakobo; omaro nyako, kun loko kwede mot mupye. 4Cekem oloko ki wonne Kamor ni, “Nyomma nyako man, obed dakona.” 5Yakobo owinyo ni otyeko ronyo nyare Dina; ento onoŋo awobene gitye ki limme i olet. Yakobo odiyo cwinye, oliŋ gire mot, nio ka gudwogo. 6Kamor won Cekem ocito bot Yakobo ka penyo keny. 7Ka awobe pa Yakobo guwinyo lok meno, gua ki i olet, gudwogo, ci gukeco, kiniga omakogi, pien otimo gin ma pe myero i Icrael, pi buta ki nya pa Yakobo, pien kit tim macalo meno pe myero otimme.\n8Kamor oloko kwedgi kun waco ni, “Tipo kom woda doŋ omaro nyawu; alegowu, wuwek en onyom nyawu, obed dakone. 9Wek nyomme obed i kinwa kwedwu; wumi anyirawu botwa, wun bene wunyom anyirawa, wuter. 10Wun wubibedo kwedwa, wubibedo i lobo-ni macalo wumito; wubed iye wucat iye wilwu, wek wulim iye lim.” 11Cekem bene owaco kit meno bot won nyako ki omegine, ni, “Ber wujol kennya, abikelo botwu lim ducu ma wuŋolla. 12Wuŋolla wel lim kit ma wumito ducu ki me ayal, abikolo lim kit ma wubiwacca; ento wumiya anyom nyako-ni obed dakona.”\n13Awobe pa Yakobo gugamo dog Cekem ki wonne Kamor kun gibwologi abwola, pien oronyo lamingi Dina. 14Guwaco botgi ni, “Pe watwero tiyo iye gin mo, ento miyo laminwa bot dano ma pe giliro, meno bikelo lewic i komwa. 15Tye yo acel keken; ka otimme, ci miyo waye, en ene: ka wudoko macalo wan, ka dano acel acel ma laco i kinwu olirre. 16Miyo wan doŋ wabimiyowu anyirawa, ki wan bene doŋ wabinyomo anyirawu; ci doŋ wabibedo i kinwu macalo wat acel. 17Ento ka pe wuwinyo lokwa, ka wukwero Lirre, ci wakwanyo nyawa, waa, wacito giwa.”\n18Lokgi oyomo cwiny Kamor ki wode Cekem. 19Latin awobi orune ka timo woko cut, pien onoŋo cwinye yom i kom nya pa Yakobo. Onoŋo yam giwore makato jo ducu ma i ot pa wonne. 20Kit meno Kamor ki wode Cekem gucito i dog gaŋgi, ci guwaco bot jo me gaŋgi ni, 21“Jo man gimer kwedwa; waweku gin gubed i lobo, gucat wilgi iye; nen, lobo-ni tye malac ma romogi; wuwek wanyom anyiragi, wek wami gin bene gunyom anyirawa. 22Tye lok acel ma bimiyo giye bedo i kinwa, en aye bedo wat acel, ka laco acel acel i kinwa bilirre, kit macalo gin gilirre. 23Pe limgi, ki lonyogi ki lwak lee ma tye i ciŋgi ducu gibidoko limwa? Ber waye lokgi wek gubed kwedwa.” 24Ci jo ducu ma guwok ki i dog gaŋ guwinyo lok pa Kamor ki wode Cekem; co ducu ki acel acel gulirre, lwak ducu ma guwok ki i dog gaŋ meno.\n25Ka nino okato adek, ma doŋ bur okwok, ci awobe pa Yakobo aryo, Cimeon ki Levi, omegi Dina, gukwanyo pala lucwan, gucito, guturo ki donyo i gaŋ ma pe wegine giŋeyo, ci guneko co woko ducu. 26Ka guneko Kamor ki wode Cekem ki pala lucwan, ci gukwanyo Dina woko ki i ot pa Cekem, gucito kwede. 27Awobe pa Yakobo gucorre i gaŋ pa luto, guyako iye jamigi pi ronyo lamingi. 28Guyako dyegigi ki dyaŋigi, ki lwak kana, ki jami ducu ma tye i gaŋ ki ma tye i potti bene. 29Guyako lwak lonyogi ducu, ki litinogi ducu ki mon megi, ki jami ma i odigi ducu, gutero matwal. 30Ci Yakobo owaco bot Cimeon ki Levi ni, “Wun wukelo ayela i koma, wumiyo nyiŋa odoko ŋwe lituny i kin wegi lobo-ni, Lukanaan ki Luperiji. An lwakka nok mo, ka ce gucokke kacel me lweny kweda, gibityeka woko liweŋ, an kacel ki oda ducu.” 31Ento gugamo ni, “Myero doŋ gubed ki laminwa macalo lakwele bo?”


Nekemia 11 ACO85 - Lutel wi lwak onoŋo gibedo i - Bible Search\nNekemia 10 Nekemia 12\nJo ma gubedo i Jerucalem\n(1 Tek 9.1-34)\n1Lutel wi lwak onoŋo gibedo i Jerucalem, ki lwak mukene-gu gubolo kwir me yero ŋat acel i kom jo apar me cito ka bedo i gaŋ maleŋ me Jerucalem, ma kun noŋo jo mukene mudoŋŋe gibedo i gaŋi mukene. 2Lwak gupwoyo jo ma gumine pigi kengi me bedo i Jerucalem.\n3-Magi aye ludito me lobo Juda ma gubedo i Jerucalem. Ento i gaŋi mukene ducu ma i Juda dano acel acel con obedo i lobone ma i gaŋigi, jo Icrael, ajwagi, Lulevi, lutic i ot pa Lubaŋa, ki likwayo pa lutic pa Solomon.\n4Likwayo pa Juda ki likwayo pa Benjamin bene gubedo i Jerucalem. Magi aye likwayo pa Juda ma gubedo i Jerucalem: Ataya ma wod pa Ujia, ma wod pa Jekaria, ma wod pa Amaria, ma wod pa Cepatia, ma wod pa Makalalel, ma i kin likwayo pa Perej; 5ki Maaceya wod pa Baruk, ma wod pa Kolkoje, ma wod pa Kajaya, ma wod pa Adaya, ma wod pa Joyarib, ma wod pa Jekaria, ma i kin likwayo pa Cela. 6Likwayo pa Perej ducu ma gubedo i Jerucalem onoŋo giromo miya aŋwen ki pyerabicel wiye aboro ma gin twoni oteka.\n7Magi aye likwayo pa Benjamin: Calu wod pa Meculam, ma wod pa Joed, wod pa Pedaya, ma wod pa Kolaya, ma wod pa Maaceya, ma wod pa Itiel, ma wod pa Jecaya. 8Jo ma gulubo en obedo Gabai, Calai, ki jo miya aboŋwen ki pyeraryo wiye aboro. 9Joel wod pa Jikri obedo laditgi: ki Juda wod pa Kacenua obedo ladit me aryo ma loyo gaŋ.\n10Magi aye likwayo pa ajwagi: Jedaya wod pa Joyarib, Jakin, 11Ceraya wod pa Ilkia ma wod pa Meculam ma wod pa Jadok, ma wod pa Merayot, ma wod pa Akitub, laloc me ot pa Lubaŋa, 12ki utmegigi ma gutiyo tic i kom ot, gin ducu miya aboro ki pyeraryo wiye aryo; ki Adaya wod pa Jerokam, ma wod pa Pelalia, ma wod pa Amji, ma wod pa Jekaria, ma wod pa Packur, ma wod pa Malkija, 13ki utmegine, ma giloyo dog odi pa kwarogi, gin ducu giromo miya aryo ki pyeraŋwen wiye aryo; ki Amacai, ma wod pa Ajarel, ma wod pa Imer, 14ki utmegigi, ma gin twoni oteka ma nene, gin ducu giromo miya acel ki pyeraryo wiye aboro. Jabdiel wod pa Kagedolim aye obedo laditgi.\n15Magi aye likwayo pa Lulevi: Cemaya wod pa Kacub, ma wod pa Ajrikam, ma wod pa Kacabia, ma wod pa Buni; 16ki Cabetai, ki Jojabad, ma gin ludito i kin ludito pa Lulevi, ma gubedo ka loyo dano i dog tic ma yo tuŋ woko ma gitiyo i kom ot pa Lubaŋa; 17ki Matania wod pa Mika, ma wod pa Jabdi, ma wod pa Acap, ma obedo latel ma cako lega me pwoc, ki Bakbukia, ma en dano me aryone i kin utmegine; ki Abda wod pa Camua, ma wod pa Galal, ma wod pa Jedutun. 18Lulevi ducu ma gubedo i gaŋ maleŋ giromo miya aryo ki pyeraboro wiye aŋwen.\n19Lugwok-doggola me ot pa Lubaŋa obedo Akub, Talmon ki utmegigi ma yam gigwoko doggola; onoŋo giromo miya acel ki pyerabiro wiye aryo. 20Jo Icrael mukene ma gudoŋ kacel ki Lulevi ki ajwagi gubedo i dul lobo ma yam gimiyo me bedo megi matwal i gaŋi mukene ma tye i Juda. 21Ento lutic i ot pa Lubaŋa gubedo i kabedo ma tye i Jerucalem ma gilwoŋo ni Opel; kun ludito ma loyogi i dog tic gin aye Jika ki Gicpa.\n22Ladit ma obedo lanen ma onoŋo loyo Lulevi i dog tic i Jerucalem obedo Uji wod pa Bani, ma wod pa Kacabia, ma wod pa Matania, ma wod pa Mika, ma i kin likwayo pa Acap, ma gin yam luwer pi tic ma i ot pa Lubaŋa. 23Kabaka onoŋo oketo cik ma t iko gin luwer kun tito botgi kit macalo kaka mapatpat myero guwer kwede wer i ot pa Lubaŋa, kun gileyo aleya nino ki nino. 24Petakia wod pa Mecejabel, ma en ŋat acel i kin likwayo pa Jera ma i kaka pa Juda, yam obedo lami-tam pa kabaka i kom lok ducu ma mako lwak.\n25Jo mapol ma i kom lwak gubedo i gaŋi matino ma cok kipottigi. Jo Juda gubedo i gaŋ ma gilwoŋo ni Kiriat-arba ki i gaŋi matino ma i ŋete, ki i Dibon ki i gaŋi matino ma i ŋete, ki i Jekabjeel ki i gaŋi matino ma i ŋete. 26Gin bene gubedo i gaŋi magi: Yecwa, Molada ki Bet-pelet, 27Kajacual ma i Beer-ceba ki i gaŋi matino ma i ŋete, 28Jiklag Mekona ki gaŋi matino ma i ŋete, 29En-rimmon, Jora, Jarmut, 30Janoa, Adulam ki gaŋi matinoma i ŋetgi ducu, Lakic ki poto ma i ŋete, ki Ajeka ki gaŋi matino ma i ŋete. Gin gugony gubedo nia Beer-ceba nio kwede wa i no ta pa Kinom. 31Jo Benjamin bene gubedo i Geba nio kwede yo tuŋ anyim, i Mikmac, Aija, Betel ki gaŋi matino ma i ŋete. 32Anatot, Nob, Anania, 33Kajor Rama, Gitaim, 34Kadid, Jeboim, Nebalat, 35Lod, ki Ono, nota pa lutic diro. 36Dok dul jo pa Lulevi mukene ma i Juda giribogi woko i kom jo Benjamin.


Jeremia 17 ACO85 - Rwot owacci, “Wun jo Juda, balwu doŋ - Bible Search\nBal pa jo Juda ki can ma giketo i komgi\n1Rwot owacci, “Wun jo Juda, balwu doŋ gicoyo woko ki kalam nyonyo, gigoro woko bene i cwinywu ki kidi dayaman ma lake bit, ki i kom ten keno aŋwen ma tye i kom keno tyerwu, 2en ma miyo litinowu po i kom keno tyerwu ki i kom cal Acera ma jok ma dako ma wucibo i ŋet yadi ducu ma potgi oluk, i wi cere mabocogu, 3ki i wi godi ducu ma tye i dye tim. Lonyowu kacel ki limwu ma yam wukano abimiyo giyako woko, pi balwu ducu ma doŋ wutyeko timo ma oromo i lobowu-ni woko liweŋ. 4Wubikwanyo ciŋwu woko ki i kom gipiny ma yam amiyo botwu, abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka.”\n“Ŋat ma keto genne i kom dano giceno woko,\nma keto genne i kom kero pa dano,\nŋat ma loko cwinye woko ki i kom Rwot.\n6En bedo calo yat ma i dye tim aroo,\nma pe bineno gin mo maber ka bino.\nEn bibedo mere i kabedo mutwo mubedo kado kado ma gir,\nmo pe doŋo iye,\ni kabedo ka ma dano pe bedo iye.\n7“Dano ma geno Rwot tye ki gum,\nma genne ducu ocuŋ i kom Rwot.\n8-En bedo calo yat ma gipito i ŋet kulu,\nma cwalo lwite donyo woko piny wa i laora kulu.\nKa i kare me lyeto ma piny otwo en pe lworo gin mo,\npien pote bedo madyak kumeno,\ndok bene i mwaka ma cen ryeny teretere ma pii pe en pe paro gin mo,\ndok pe giko nyako nyige.”\n9Cwiny dano en aye gin ma bwolo dano ma kato gin mukene-gu ducu,\nopoŋ ki gin marac adada; aŋa ma twero niaŋ iye?\n10-“An Rwot aŋiyo tam pa dano dok bene atemo cwiny dano,\nwek ami bot dano acel acel gin ma lubo kite,\ndok ma lu bo kit gin ma en otiyo.”\n11Macalo ayweri ma coko litino i te\nbwome ma en kikome pe otoko,\nŋat ma noŋo lonyo i yo ma pe atir bene tye kit meno;\nka doŋ oteggi inoŋo ni lonyone rwenyo woko,\ni agikkine en gire doko lamiŋ.\n12Kabedowa maleŋ me woro Lubaŋa nen calo kom me deyo adada,\nma ocuŋ malo i wi got nia i acakkine.\n13Ai Rwot, gen pa jo Icrael ducu tye i komi,\njo ducu ma gibwoti woko lewic bimakogi matek;\njo ma gilokke giweki woko gibirwenyo woko calo nyiŋ ma gicoyo i apwa,\npien gin doŋ gutyeko bwoto Rwot woko,\nma en aye waŋ it me pii me kwo.\n14Caŋa, ai Rwot, ci abicaŋ woko maber;\nlara, ci bene abilarre;\npien an apako in kare ducu.\n15Nen, giwaco bota ni,\n“Lok pa Rwot tye kwene?\nwek lokke obin!”\n16An pe adiyo in ni myero icwal gin marac,\ndok bene an pe amito nino me can amita, meno in iŋeyo;\ngin ma oa ki i doga ducu ma aloko, aloko atyer ka waŋi.\n17Pe ibed gin ma kelo lworo bota;\nin i kalarrena i kare ma noŋo piny rac.\n18Wek lewic omak jo ma giketo ayela i koma,\nento pe iwek lewic omaka; wek cwinygi aye oballe woko,\nento in pe iwek meri cwinya oballe;\nmi kare ma gin marac myero opot kwede i komgi;\ntyekgi woko licwic ki nek ma iketo i komgi kiryo!\nKwero nino me cabit\n19Rwot owaco bota kuman ni, “Cit icuŋ i dogcel pa Benjamin, en aye ka ma luker me Juda gidonyo kwede i i gaŋ dok bene yo ma gikato kwede woko; cuŋ bene i dogcel ducu me Jerucalem, 20ci iwac botgi ni, ‘Wuwiny lok pa Rwot, wun luker me Juda, ki jo Juda ducu, ki jo ducu ma gibedo i Jerucalem, ma gidonyo ki i dog gaŋi magi. 21-Rwot owaco kuman ni, Ka wumaro kwo myero pe wutiŋ ter i ceŋ cabit; dok pe myero wukel gin mo kun wuwok ki i dog gaŋi ducu me Jerucalem. 22-Dok bene pe myero wutiŋ ter ki i otwu i ceŋ cabit, dok pe wuti tic mo, ento myero wukwer nino me cabit obed maleŋ kit macalo yam aciko ki kwarowu. 23Ento kwarowu yam pe guwinyo, gujiŋo ŋutgi obedo matek, pe guciko itgi ka winyo lokka, wek pe guwiny dok gugam pwony ma mera.\n24“ ‘Ento ka wuwinyo lokka, man Rwot ma owaco, ma pe wukelo ter mo ki i dogcel ducu me gaŋ man i ceŋ cabit, ento kun wukwero ceŋ cabit bedo nino maleŋ ma pe wutiyo tic mo i nino meno, 25doŋ lukerwu ki rwodiwu bidonyo ki i dogcel me Jerucalem ma gibedo i wi komker pa Daudi. Gin ki rwodigi ducu kacel ki jo Juda ki jo Jerucalem, gibiriŋo ki gadigadi ki aguragura, doŋ meno bimiyo gaŋ me Jerucalem bipoŋ ki lwak dano mapol matwal. 26Dano gibia gibino ki i gaŋi me Juda ki i gaŋi matitino ma i ŋet Jerucalem; gibibino ki i lobo pa Benjamin, ki i lobo me Cepela, ki i lobo ma obedo godigodi, dok bene gibia gibino ki i Negeb, kun gikelo gityer me gitum awaŋa, gityer me moko kwoŋ, ki odok luban, dok gikelo gityer me pwoc bene i ot pa Rwot. 27Ento ka wun pe wuwinyo lokka me kwero ceŋ cabit wek obed maleŋ, dok ni pe wutiŋ ter mo wudony kwede ki i dogcel me Jerucalem i ceŋ cabit, ci abimiyo mac lyel i dogcelle ducu biwaŋo odi madoŋo me Jerucalerri woko ducu ma macce pe doŋ gibiromo nekone matwal.’ ”


Ejekiel 41 ACO85 - Lacen dok dano-nu okela i kicika ma - Bible Search\nEjekiel 40 Ejekiel 42\n1Lacen dok dano-nu okela i kicika ma i dyere, Ci opimo yo ma gikato ki iye onoŋo borre romo futi apar, 2ki lacce onoŋo futi apar wiye abicel, ki dit me kom cel onoŋo romo futi aboro yo tuŋ ryoryo ducu. Ka dok opimo kicika onoŋo borre romo futi pyerabicel wiye aŋwen, ki lacce romo futi pyeradek wiye aryo.\n3Lacen dano-nu odonyo i kicika me agikkine. Ci opimo doggola me donyo, bone futi adek ki lacce futi apar, ki dit kom kicika yo tuŋ ryoryo ducu onoŋo romo futi apar wiye acel. 4Ka opimo kicika borre oromo futi pyeradek wiye aryo ki lacce futi pyeradek wiye aryo, Ka lacen owacca ni, “Man aye kabedo maleŋ makato ducu.”\nKicika ot ma gigerogi i kom cel me ot pa Lubaŋa\n5Dano-nu opimo cel me ot pa Lubaŋa ci ditte oromo futi apar, Doŋ i kom cel man ma orumo ot pa Lubaŋa woko ducu, onoŋo tye iye kicika matitino, ma lacgi onoŋo romo futi abicel. 6Kicika ma i ŋete onoŋo tye i dul adek ma gukubbe gudok malo, ma acel acel onoŋo ododde i wi wadi kun dul odi acel acel tye ki kicika pyeradek. Onoŋo bene tye gin me latyel kor kicika ducu ma orumo cel me ot pa Lubaŋa woko me teno kicika ducu, wek pe gutenne i kom cel me ot pa Lubaŋa. 7Doŋ kicika ma i ŋete-gu gudoko malac kun gutiŋŋe woko malo likuŋ i wi odi wadigi ki dul odi acel acel, ma guporo lac pa gin latyel kor kicika a i kom dul ot acel o kwede i kom dul ot mukene ma gurumo ot pa Lubaŋa, Onoŋo bene tye yo ma giito kwede malo i ŋet ot pa Lubaŋa, kit meno dano-nu twero a ki i dul odi ma piny dok malo i dul odi ma tye i wiye me agikki, kun kato ki dul odi ma tye i dyere. 8Ci aneno kabedo murumo ot pa Lubaŋa bene otiŋŋe malo i kabedo ducu. Ci gipimo te guti ma i ŋete ducu ginoŋo ni borre oromo bor pa lagada acel ma rom ki futi apar. 9Doŋ dit me kom cel ma woko me kicika ma i ŋete ducu oromo futi aboro; ki dul abam ma gibwoto tye noŋo onoŋo romo futi aboro bene. Dok me a i kin abam me ot pa Lubaŋa 10o kwede i kicika me dyekal ma gurumo ot pa Lubaŋa woko, onoŋo lacce romo futi pyeradek wiye aryo. 11Doggola me kicika ma i ŋete-gu ducu gukemo abam ma onoŋo gibwoto tye nono-ni. Doggola acel okemo yo tuŋ acam, ki doggola mukene okemo yo tuŋ acuc, doŋ lac pa dul ma gibwoto odon nono-ni onoŋo romo futi aboro ma orumo ot woko ducu.\nGedo ma tye yo tuŋ potoceŋ\n12Ot mo ma onoŋo okemme ki ot pa Lubaŋa ki tun potoceŋ onoŋo lacce romo futi miya acel ki apar wiye aryo, ki cel ma orumo onoŋo ditte romo futi aboro; ki borre onoŋo romo futi miya acel ki pyeraŋwen wiye aŋwen.\nKit pim ducu ma gipimo ki ot pa Lubaŋa\n13Lacen dano-nu dok opimo ot pa Lubaŋa, borre obedo futi miya acel ki pyerabicel. Dok opimo piny ki yo tuŋ i ŋe ot pa Lubaŋa dok kwede ariari yo tuŋ i dyekal, medo ki gedo ki celle, borre oromo futi miya acel ki pyerabicel. 14Nyim ot pa Lubaŋa ma okemo yo tuŋ wokceŋ ki dyekalle, onoŋo romo futi mi ya acel ki pyerabicel. 15Ka dok opimo bor pa gedo ma onoŋo okemme ki dyekal ma onoŋo tye yo tuŋ potocenni, ki celle ducu ryoryo, oromo futi miya acel ki pyerabicel.\nLok mukene ducu i kom ot pa Lubaŋa\nKicika maditte ma gidonyo kwede i ot pa Lubaŋa, ki kicika ma i iye, ki kicika ma i doggola me donyo ma tye yo tuŋ woko, 16onoŋo gipetogi woko maber ki bao ma oumo kor ot woko ducu; gin adek-ki ducu onoŋo gitye ki wan dirica mapol madiŋ, Ki malo ka wi dye ot i doggola me ot pa Lubaŋa onoŋo giguro kome ducu girumo ki bao, cakke ki i dye ot piny dok kwede malo wa i waŋ dirica (waŋ dirica onoŋo giumogi woko) 17nio wa i kabedo ma tye malo ka wi doggola, wa i kicika ma i iye ki yo tuŋ woko bene. Doŋ ki i kom cel murumo woko ducu ki i kicika ma i iye ki kicika maditte, onoŋo gigoro cal lukerubi ki cal yadi otit.\n18Giketo cal yat otit i kin lukerubi ma gigwennye agwenya. Lakerubi acel acel onoŋo waŋe tye aryo, 19waŋ mo ma nen calo waŋ dano onoŋo okemo otit ki yo tuŋcel, ki tuŋcel bene waŋ ma nen calo wan labwor okemo otit, Gigorogi girumo kwede ot pa Lubaŋa woko litit; 20cakke ki i dye ot piny dok kwede malo ka wi doggola gigoro iye cal lukerubi ki cal otit i kor ot.\nKeno tyer ma gitiyo ki bao\n21Bao me doggola ducu obedo latwoke aŋwen: ki i nyim kabedo maleŋ onoŋo tye iye gin mo 22ma obedo calo ke no tyer ma gitiyo ki bao, Onoŋo borre romo futi abic ki lacce futi adek. Twoke ducu, ki tedi tere ki murumo ducu onoŋo gitiyo ki bao. Lacen dano-nu owacca ni, “Man aye meja ma gicibo cuŋ i nyim Rwot.”\nLok i kom doggola\n23Onoŋo tye doggola la iye aryo i agikki me yo ma donyo i kicika madit, dok bene onoŋo tye doggola la iye aryo i agikki yo ma cito i kabedo maleŋ makato ducu-ni. 24Doggola acel acel onoŋo giyubo laiye aryo ma giwirre giyabbe i dye ot ka maleŋ. 25Dok i kom doggola me kicika maditte onoŋo gigoro iye cal lukerubi ki cal yadi otit, kit macalo onoŋo koŋ gigoro i kor ot me kicika ducu-ni. Ki yo tuŋ woko onoŋo tye iye bolo me bao me geŋo tipo ma tye i nyim doggola me donyo. 26Dok bene onoŋo tye waŋ dirica madiŋ tuŋcel, ki yadi otit tye tuŋcel ki tuŋcel, i kom cel ma i ŋet kicika ma i doggola me donyo.


Nwoyo Cik 17 ACO85 - “Pe wubitumo bot Rwot Lubaŋawu - Bible Search\nNwoyo Cik 16 Nwoyo Cik 18\nNwoyo Cik 17\n1“Pe wubitumo bot Rwot Lubaŋawu twon nyo romo nyo dyel mo ma kome ki mwonyo, nyo ma tye ki kit ŋolo mo, pien meno aye bedo me kwer bot Rwot Lubaŋawu.\n2“Gwok nyo gibinoŋo dano mo i gaŋ mo ma Rwot Lubaŋawu bimiyowu, laco nyo dako, ma otimo gin ma nen marac i waŋ Rwot Lubaŋawu pi taro gicikkene, 3-ce ocito ka woro lwak lubaŋa mukene, nyo ceŋ nyo dwe nyo gin mo ma i kin mony me polo ci oryebbe piny i nyimgi, ma en aye gin ma Rwot ociko ni pe myero gitim. 4Ka doŋ gitito lokke botwu ci wuwinyo, wubipenyo lokke motmot, Ka ce lokke tye ada ma ŋene atir ni gin me kwer macalo meno otimme i Icrael, 5wubikelo laco meno nyo dako meno ma otimo bal marac-ci i dog gaŋ, ci wubicelo ki got wuneko woko. 6-Dano meno gineko pi lok pa lucaden aryo nyo adek; dano mo pe gibineko pi lok pa lacaden acel keken. 7-Dok ciŋ lucaden aye bikwoŋo poto i kom dano meno me neke, ka lacen ciŋ lwak bipoto i kome. Kit meno miyo wubijwero gin marac woko ki i kinwu.\nPido i nyim ajwagi ma Lulevi\n8“Ka ce pido mo onen i kinwu ma ŋolone oloyowu, macalo poko kin kit nek mapatpat, nyo lok kom twer ma dano mo-ni tye kwede i nyim cik, nyo lok kom ret ma dano mo oketo i kom lawote, kit pido mo ma twero nen i gaŋiwu ma ŋolone tek loyowu, ci wubia wucito i kabedo ma Rwot Lubaŋawu oyero-ni. 9Wubicito bot ajwagi ma Lulevi, ki bot laŋolkop ma tye ka tic i kare meno, wubipenyogi ci gibititowu kit ŋolle. 10Wubilubo kit ma gitito botwu i kabedo ma Rwot biyero; wubigwokke wek wuti kit gin ducu ma gicikowu kwede. 11Wubitiyo kun wulubo kit pwony ducu ma gipwonyowu kwede, muporo kit ŋol ma gin guŋolo. Pe wubikwero lubo lok ma gin guŋolo, ento wubilubo kun pe wuŋak woko yo tuŋ acuc nyo tuŋ acam. 12Dano ma lanywar ma okwero woro dog ajwaka ma ocuŋ ka tic i nyim Rwot Lubaŋawu, nyo dog laŋolkop, dano meno bito; kit meno miyo wubijwero gin marac woko ki i kinwu. 13Lwak ducu gibiwinyo pire, ci miyogi lworo, miyo ŋat mo pe dok bitimo tim anywar macalo meno.\nPwony ma mako kom kabaka\n14-“I kare ma doŋ wuo i lobo ma Rwot Lubaŋawu bimiyowu, ma doŋ wucamo wubedo iye, gwok nyo wubiwacci, ‘Waket kabaka me loyowa, kit ma rok ducu ma gurumowa tye kwedeni.’ 15Doŋ ka wuketo kabaka ma loyowu myero wunen ni obedo dano ma Rwot Lubaŋawu oyero. Myero obed ŋat mo i kin utmegiwu; pe wuket larok olowu ma pe rokwu kikome. 16-En pe obed ka coko lwak aguragura pire kene, pe omi lwak odok cen i Ejipt pi wilo aguragura, pien Rwot yam owaco botwu ni, ‘Pe wubidok cen kunnu matwal.’ 17-Pe onyom mon mapol, miyo ŋako cwinye woko; pe bene ocok lonyo madwoŋ pire kene.\n18“Ka doŋ obedo i wi komkerre, ci bicoyo lok me cik man ducu i buk kun kwanyo lokke ki i buk ma ajwagi ma Lulevi gwoko-ni. 19En bibedo kwede ci bedo ka kwanone pi kare me kwone ducu, wek opwony lworo Rwot Lubaŋane pi gwoko lok ducu ma tye i cik man ki lubo gin ducu ma Rwot ociko, 20wek pe obed ka wakke i cwinye ni edit ekato omegine, dok pe oŋak owek cik woko, pe odok yo tuŋ acuc nyo yo tuŋ acam, wek omedde bedo i kerre nakanaka, en ki likwaye i Icrael.


Ododo me Baibul Cwec Nio wa i Pii Aluka - Kabedo me Intanet pa Lucaden pa Jehovah\nPolo ki lobo gua ki kwene? Ceng, dwe ki lakalatwe, kacel ki jami mapol i lobo-ni, gucako bedo tye nining? Baibul miyo lagam ma atir ka waco ni Lubanga aye ocweyogi. Pi meno bukwa cakke ki ododo me Baibul i kom cwec.\nWakwano ni, cwec pa Lubanga mukwongo obedo jo me cwiny ma gical ki en. Gin lumalaika. Ento lobo kicweyo pi dano calo wan. Pi meno Lubanga oyubo laco ki dako dok olwongogi ni Adam ki Kawa ci oketogi i poto maber adada. Ento gin gukwero winyo Lubanga ci gurwenyo twerogi me bedo kwo\nMe a ki i cweyo Adam nio wa i Pii Aluka madit-ti, kare ducu ma okato romo mwaka 1,656. Jo maraco mapol gukwo i kare man. I polo onongo tye jo me cwiny ma komgi pe nen, Catan ki lumalaikane. I lobo onongo tye Kain ki jo maraco mukene mapol, co mogo ma gitek mukato kare woko bene onongo gitye. Ento jo mabeco bene onongo gitye i lobo—Abel, Enoka, ki Nua. I Dul me ACEL wabikwano lok i kom jo magi ducu kacel ki jami mutimme.


Niyabo 15 ACO85 - Dok aneno ginanyuta mo mukene madit i - Bible Search\nNiyabo 14 Niyabo 16\nLumalaika gukelo gemo me agikki\n1Dok aneno ginanyuta mo mukene madit i polo, ma obedo bene me aura mada, gin lumalaika abiro ma gitye ki gemo abiro. Magi gin aye doŋ gemo me agikkine, pien gin aye gimiyo akemo pa Lubaŋa cobbe kakare.\n2Ka dok aneno gin mo ma nen calo nam me kiyo maleŋ ma orubbe ki mac; doŋ jo ma onoŋo gutayo lee ca ki calle, ki namba me nyiŋe, onoŋo gucuŋ i dog nam me kiyo, kun gumako naŋa pa Lubaŋa i ciŋgi. 3-Onoŋo gitye ka wero wer pa Moses, ma obedo latic pa Lubaŋa, ki wer pa Latin romo kun giwacci,\n“Ticci ducu ma itiyo bedo me aura, dok gidito,\nai Rwot Lubaŋa Won Twer Ducu!\nKitti ducu tye atir dok me ada,\nin Kabaka ma iloyo rok ducu!\n4-Aŋa mono ma pe bilworo, ai Rwot?\nAŋa kono ma pe bipako nyiŋi?\nPien in keni aye ileŋ.\nRok ducu gibino gibio wa i nyimi,\ngin ducu gibiwori,\npien doŋ onen woko ka maleŋ ni ticci ducu tye atir.”\n5-Lacen aneno ot pa Lubaŋa, ma en kema lok me caden ma tye i polo; onoŋo oyabbe woko, 6ci lumalaika abiro gua ki i ot pa Lubaŋa gukatti woko ki gemo abiro. Onoŋo guruko boŋo camanini maleŋ adada, ma gutweyo korgi woko ki del jabu. 7Ci lee acel ki i kin lee makwo aŋwen-ni omiyo atabo jabu bot lumalaika abiro; onoŋo atabo magi gupoŋ woko ki kiniga pa Lubaŋa ma bedo kwo nakanaka. 8-Yito ma oa ki i deyo pa Lubaŋa ki tekone omwono ot pa Lubaŋa woko limuk, ma ŋat mo onoŋo pe twero donyo iye, nio waŋ ma gemo abiro ma lumalaika abiro gukelo ca doŋ otum woko liweŋ.


DUL ME 38\nGO NI itye i yeya ma tye ka lwiny ite pii. Tika ibimito ni ngat mo olari wek pe ilwiny?— Ento ka ngat mo odyero kwone me lari kono?— Meno aye gin ma Yecu Kricito otimo. Kit ma wapwonyo kwede i Dul me 37, en omiyo kwone me bedo ginkok wek wanong larre.\nEnto, Yecu pe larowa ki i lwiny ite pii. Dong ngo ma en larowa ki i iye? Wi tika po?— En olarowa ki i bal ki to ma wan ducu walako ki bot Adam. Kadi bed ni jo mukene gutimo jami maraco adada, Yecu oto pigi bene. In tika itwero keto kwoni ka mading me temo laro jo ma kitgi raco?—\nBaibul wacci: “Kadi pi ngat ma kite atir, bedo tek tutwal bot dano mo me to pire. Gwok nyo ka obedo dano ma kite ber, ngat mo twero diyo cwinye me to pire.” Ento inongo ni Baibul tito ni Yecu “oto pi dano ma pe gilworo Lubanga.” Meno kwako wa dano ma pe gitiyo pi Lubanga! Baibul medde ki wacone ni: “Ento Kricito yam oto piwa i kare ma pud wan lubalo [ma wamedde ki timo jami maraco].”—Jo Roma 5:6-8.\nTika iromo tam i kom lakwena mo ma obedo ka timo jami maraco?— Lakwena meno ocoyo ni: ‘Kricito Yecu yam obino i lobo pi laro lubalo. I kin lubalo an aye abedo labal mukwongo.’ Lakwena ma owaco lok meno obedo Paulo. En owacci en onongo etye ‘laming’ dok ni ebedo ka timo ‘jami maraco.’—1 Temceo 1:15; Tito 3:3.\nTam kong mar matut ma Lubanga tye kwede, me cwalo Wode me to pi jo ma gitimo jami maraco! Pingo pe kong ikwany Baibul-li ci ikwan lok man i buk pa Jon cura 3, tyeng 16. Wacci: “Lubanga con omaro lobo [dano ma gikwo i lobo] kumeno omiyo iye Wode acel keken, wek dano ducu ma ye en owek to, ento obed ki kwo ma pe tum.”\nPekki mene maYecu okato ki iye i kare ma en omiyo kwone piwa?\nYecu onyuto ka maleng ni en bene etye ki mar ma Wonne tye kwede piwa. Wi twero po ni i Dul me 30 i buk man, wakwano lok i kom can mogo ma Yecu olimo i dyewor ma kimake iye. Kitere i gang pa Kayapa Lalamdog Madit pa Lubanga, ka ma kipido i kome. Kikelo lucaden ma lugoba ma guwaco lok goba i kom Yecu, dok dano gudonge. Meno aye ka ma Petero okwero iye ni pe engeyo Yecu. Kong waket ni dong watye kunnu dok watwero neno gin mukene ma obitimme.\nPiny oruu. Dyewor lung Yecu pe onino. Kit ma pido ma otimme i dyewor-ri pe onongo lubbe ki cik, lulamdog gulwongo oyot kacokke pa Lukiko, nyo kot mamalo pa Lujudaya, ci gupido lok man odoco. Kany dok gukelo adot i kom Yecu ni en otimo bal i kom Lubanga.\nI ngeye lulamdog guweko kitweyo Yecu ci kitere bot Pilato, gabuna ma obedo Laroma. Guwaco bot Pilato ni: ‘Yecu pe cwako gamente. Omyero kineke woko.’ Ento Pilato oniang ni lulamdog magi gitye ka waco lok goba. Pi meno Pilato owaccigi ni: ‘Pe anongo gin mo marac ma laco man otimo. Abigonye woko.’ Ento lulamdog kacel ki jo mukene gudange ni: ‘Pe! Neke woko!’\nLacen, Pilato dok otemo waco ki dano ni ebigonyo Yecu woko. Ento lulamdog guweko lwak gudange ni: ‘Ka igonye, ci in bene nongo pe icwako gamente! Neke woko!’ Lwak gucako dange matek. I ngeyo ngo ma Pilato otimo?—\nEn oye dic pa lwak. Mukwongo en oweko kipwodo Yecu. I ngeye omiye i cing acikari wek gunekke. Gin guketo lalukana okuto i wi Yecu dok gubedo ka nyware kun giryebbe piny i nyimme. Lacen gumiyo bot Yecu yat mo madit ni oting ci gutere i nge gang i kabedo ma kilwongo ni Cogo Wic. Ki kunnu guguro cing Yecu kacel ki tyene i kom yat. Lacen guilo yat-ti malo ma oweko Yecu obedo ma ongabe angaba. Remo obedo ka cwer ki i kome. Arem-me obedo lit adada.\nYecu pe oto cutcut. En obedo mere ma ongabe angaba i kom yat. Lalamdog madit obedo ka nyware. Dok jo ma gimol gikato gubedo ka wacci: ‘Ka ce in i Wod pa Lubanga, lor woko piny ki i kom yat!’ Ento Yecu onongo ngeyo gin ma Wonne ocwale ni etim. En onongo ngeyo ni myero emi kwone ma pe ki roc-ci wek wabed ki kare me nongo kwo ma pe tum. Me agikkine, i kine ka cawa abongwen me otyeno meno, Yecu okok bot Wonne ci oto.—Matayo 26:36–27:50; Marako 15:1; Luka 22:39–23:46; Jon 18:1–19:30.\nYecu onongo pud dong pat ki Adam ya! Adam pe onyuto mar pi Lubanga. En pe obedo ki winy bot Lubanga. Adam bene pe onyuto mar piwa. Pien en obalo, wan ducu kinywalowa i bal. Ento Yecu onyuto mar pi Lubanga ki pi wan bene. En obedo ki winy bot Lubanga kare ducu. Dok en omiyo kwone wek ekwany gin marac ma Adam otimo i komwa woko.\nNgo ma waromo timone me nyuto ni wamaro Yecu?\nTika itye ki pwoc pi gin maber ma Yecu otimo-ni?— Ka itye ka lega bot Lubanga, tika ipwoye pi miyo Wode?— Lakwena Paulo onyuto pwoc pi gin ma Kricito otimo pire. Paulo ocoyo ni Wod pa Lubanga ‘omara ka omine gire pire kene pira.’ (Jo Galatia 2:20) Yecu oto piri ki pi an bene. En omiyo kwone ma pe ki roc wek wanong kwo ma pe tum! Meno aye tyen lok ma pire tek mumiyo omyero wamar Yecu.\nLakwena Paulo ocoyo bot Lukricitayo me Korint ni: “Mar pa Kricito loyo kwowa.” Mar pa Kricito mono myero ocwalwa me timo gin ango? Itamo ningo?— Nen lagam pa Paulo: ‘Kricito oto pi dano ducu, wek pe gumedde ki bedo kwo pigi kengi, ento gubed kwo pi en.’—2 Jo Korint 5:14, 15.\nTika iromo tamo yo mapat pat ma itwero nyuto kwede ni itye ka kwo me yomo cwiny Kricito?— Yo acel aye me tito bot jo mukene jami ma ipwonyo madok i kome. Nyo tam kong lok man: Romo bedo ni itye keni, pi meno mamani nyo babani pe gitwero neno gin ma itye ka timone, dok bene jo mukene nongo pe gineni. Tika ibineno yub me telebijon nyo itimo jami mogo ma ingeyo ni pe biyomo cwiny Yecu?— Wi myero opo ni Yecu tye kwo dok en romo neno jami ducu ma watimo!\nNga ma romo neno jami duc ma watimo?\nTyen lok mukene mumiyo omyero wamar Yecu aye ni wamito poro Jehovah. Yecu owacci: “Won mara.” Ingeyo pingo en maro Yecu ki dok pingo wan bene myero wamar Yecu?— Pien Yecu onongo tye atera me to wek miti pa Lubanga ocobbe. (Jon 10:17) Pi meno, watimu gin ma Baibul wacciwa: “Wulub kit pa Lubanga, pien wun litinone ma en maro. Wubed kun wulubo yo me mar, macalo Kricito ceng omarowa, ci omine kene piwa.”—Jo Epeco 5:1, 2.\nMe medo pwocwa pi Yecu kacel ki gin ma en otimo piwa, kwan Jon 3:35; 15:9, 10; ki 1 Jon 5:11, 12.


2 Tekwaro 10 ACO85 - Rekoboam ocito i Cekem, pien onoŋo - Bible Search\n2 Tekwaro 9 2 Tekwaro 11\n2 Tekwaro 10\nJemo pa jo Icrael i kom Rekoboam\n(1 Luker 12.1-24)\n1Rekoboam ocito i Cekem, pien onoŋo jo Icrael gumol gucito i Cekem ka keto en me bedo kabaka. 2Ka Jeroboam wod pa Nebat owinyo pire, ci oa ki i Ejipt odok cen; pien onoŋo Jeroboam yam pud tye i Ejipt ka ma yam oriŋo iye kabaka Solomon. 3Gicwalo lukwena ka lwoŋe, ci Jeroboam ki lwak jo Icrael ma gucokke ducu guwaco bot Rekoboam ni, 4“Woru oketo yec mapek i komwa. In doŋ ilok tic matego ma woru omiyowa, ki yec mapek ma en oketo i komwa-ni, obed mayot, ci wan wabibedo luticci.” 5En ogamo ni, “Wudwog bota kany i ŋe nino adek.” Ci lwak gudok cen.\n6Kabaka Rekoboam ocako yubo lok ki ludoŋo muteggi, ma yam gicuŋ i nyim wonne Solomon i kare ma en pud kwo, ci openyogi ni, “Wun wumiya kit tam aŋo wek adok iye ki lwak man?” 7Gin guwacce ni, “Ka ce kica bimaki i kom lwak man, ma ikweyo cwinygi, kun iloko botgi lok ducu mabeco, ci gin bene gibibedo Luticci matwal.” 8Ento en obwoto tam pa ludoŋo muteggi woko, ocako dok yubo lok ki awobe ma yalwakke, ma gicuŋ i nyime. 9Openyogi ni, “Wun wumiya kit tam aŋo wek adok iye ki lwak man ma gupenya ni, ‘Wek yec ma woru oketo i komwa mapek-ki obed yot’?” 10Ci awobe ma yalwakke guwacce ni, “Ibidok iye ki lwak ma gupenyi kit man ni, ‘Woru yam omiyo yecwa odoko pek, ento in imi obed yot botwa’; in ibidok iye ki gin kit man ni, ‘Nyig ciŋa kinoŋ makato pyer wora. 11Doŋ abitiyo kit man: wora yam oketo yec mapek i komwu, an dok abimedone bedo mapek. Wora yam opwodowu ki del anino, an abipwodowu ki yib oton.’ ”\n12Jeroboam ki lwak ducu gubino bot Rekoboam i kom nino me adekke, kit ma yam kabaka ociko ni, “Wudwog cen bota i nino me adekke.” 13Kabaka ocako dok i peny pa lwak ki gero, pien oweko tam ma ludoŋo muteggi gumiye. 14Kabaka Rekoboam oloko ki lwak kit ma awobe guyubo kun wacci, “Wora yam omiyo yecwu odoko pek, ento an abimedone bedo mapek; wora yam pwodowu ki del anino, an abipwodowu ki yib oton.” 15Kabaka pe owinyo lok pa lwak; pien Rwot aye omiyo okwero, wek lokke ocobbe kakare ma, yam en oloko bot Jeroboam wod pa Nebat kun ocwalo Akija ma jo Cilo ocito otitte-ni.\n16-Ka jo Icrael ducu guneno ni kabaka pe owinyogi, ci lwak gudok iye ki kaba ka ni,\n“Wan watye ki waŋ pokwa aŋo i kom Daudi?\nPe watye ki dul mo i kom latin pa Yece.\nWun jo Icrael wudok i kemawu!\nIn Daudi, doŋ inen odi keni.”\nCi jo Icrael gucako pokke woko, gudok i pacogi. 17Ento Rekoboam pud loyo jo Icrael ma gibedo i gaŋi ma i Juda. 18Kabaka Rekoboam ocwalo Adoram, ladit ma loyo tic muroni, ci jo Icrael ducu gucako cele ki got, guneke woko, Kabaka Rekoboam orune oito i wi gadigadi lwennye, ci oriŋo kwede woko wa i Jerucalem. 19Kit meno jo Icrael gucako jemo woko i kom ot pa Daudi nio kwede wa onyoo.


Ododo me Baibul Co ma Lakalatwe Otelo - Kabedo me Intanet pa Lucaden pa Jehovah\nITWERO neno lakalatwe ca ma ryeny tutwal ma ngat acel i kin co magi tye ka cimone-ni? I kare ma gin guweko Jerucalem, lakalatwe-ni onen woko. Co magi gin jo me Kunyango, dok gin gingiyo lakalatwe. Gin gitamo ni lakalatwe manyen-ni tye ka telogi bot ngat mo ma pire tek.\nI kare ma co magi guo i Jerucalem, gin gupenyo ni: ‘Latin ma bidoko kabaka pa Lujudaya-ni tye kwene?’ “Lujudaya” aye nying mukene pi Luicrael. Co-ni guwaco ni: ‘Wan wakwongo neno lakalatwe pa latin-ni i kare ma watye Kunyango, ci wabino ka wore.’\nKa Kerode, ma en aye kabaka me Jerucalem, owinyo man ci cwinye oballe woko. En pe mito ni kabaka mukene ole kakare. Pi meno Kerode olwongo ludito lulamdog ci openyo ni: ‘Kabaka ma kiciko pire-ni mono gibinywalo kwene?’ Gin gugamo ni: ‘Baibul waco ni i Beterekem.’ Pi meno Kerode olwongo co ma gua ki Kunyango-ni, ci owaco ni: ‘Citu wuciyeny ki diro ka ma latin matidi-ni tye iye. Ka wunonge, ci wuwek an ange. An bene amito cito ka wore.’ Ento, i adane, Kerode onongo mito nongo latin-ni me aneka!\nCi lakalatwe-ni onyiko ki i nyim co-ni wa Beterekem, ocung ka ma latin tye iye. Ka co-ni gudonyo i ot, gin gunongo Maliam gin ki Yecu. Gukwanyo mot ci gumiyo bot Yecu. Ento lacen Jehovah ocikogi i wang lek pe me dok bot Kerode. Pi meno gin gudok i lobogi kun gukwanyo yo mukene.\nI kare ma Kerode owinyo ni co ma gua ki tung Kunyango-ni dong gudok woko paco, akemo omake mada. Pi meno en omiyo cik ni awobe ducu ma i Beterekem ma mwakagi tye aryo odok kwede piny omyero kinek woko. Ento Jehovah onongo otito woko con ki Yucepu i wang lek, ci Yucepu ki jo ode gucito woko Ejipt. Lacen, ka Yucepu ongeyo ni Kerode dong oto, en okwanyo Maliam gin ki Yecu odwogo cen Najaret. Kany aye ka ma Yecu odongo iye.\nAnga ma itamo ni oweko lakalatwe manyen-ni obino? Po ni, co-ni kong gucito i Jerucalem i kare ma guneno lakalatwe-ni. Catan Larac onongo mito neko Wod pa Lubanga, dok en ngeyo ni Kabaka Kerode me Jerucalem bitemo neke. Pi meno Catan aye myero bed oweko lakalatwe-ni obedo ka ryeny.\nCo mene ma gitye i cal-li, pingo ngat acel ki i kin-gi tye ka cimo lakalatwe ma tye ka ryenyi?\nPingo cwiny Kabaka Kerode oballe, dok en otimo ango?\nLakalatwe matar ni otelo co-ni oterogi kwene, ento pingo gin gudok cen i lobo-gi ki yo mukene?\nCik ango ma Kerode omiyo, dok pingo?\nJehovah owaco ni Yucepu omyero otim ngo?\nAnga ma oweko lakalatwe manyen meno obedo ka ryeny, dok pingo?\nKwan Matayo 2:1-23.\nYecu onongo tye ki mwaka adi dok en onongo bedo kwene ma luryeko gubino ka limme? (Mat. 2:1, 11, 16)


Jeremia 21 ACO85 - Man aye lok pa Rwot ma obino bot - Bible Search\nGitito kit ma gibibalo kwede Jerucalem woko\n1Man aye lok pa Rwot ma obino bot Jeremia i kare ma kabaka Jedekia ooro Packur wod pa Malkia ki ajwaka Jepania wod pa Maceya bot Jeremia kun wacci, 2-“Lok bot Rwot piwa, pien Nebukadnejar kabaka me Babilon tye ka ero lweny i komwa. Gwok nyo Rwot bitiyo jami taŋone mogo piwa, ci bimiyo. Nebukadnejar jer dok cen ki ŋeye.”\n3Ci Jeremia otito ki jo ma onoŋo gicwalo bote-ni 4ni gucitit bot Jedekia ni Rwot, ma en Lubaŋa pa Icrael, doŋ otyeko waco ni, “Abecito ka ryemo askari ma Jedekia tye ka tic kwedgi me lweny i kom kabaka me Babilon ki dul monnye, ma doŋ gitye ka rumo cel me gaŋ woko ducu-ni adwokogi cen. Abicoko jami lwenygi aduro woko i dye gaŋ. 5An kikoma aye doŋ abilwenyo i komwu ki tekona ducu, ki kiniga, ki akeca madit. 6Abineko jo ducu ma gibedo i gaŋ man, dano kacel ki lee, gin ducu two gemo marac adada biketogi woko. 7Lacen abimiyo Jedekia kabaka me Juda, ki luticce, ki jo ma gitye i gaŋ man ma gubwot ma two gemo pe onekogi, jo ma pe ginekogi ki lweny ki pala lucwan, ma kec madit pe onekogi, abimiyogi woko i cin Nebukadnejar kabaka me Babilon, cin lukworgi ma gimito nekogi woko. Nebukadnejar binekogi woko ducu ki pala lucwan; kadi wa kica bene pe bimako en i komgi, pe bene biparo pigi, dok pe biwekogi gibedo kwo. Man Rwot ma owaco.”\n8Lacen Rwot dok ociko Jeremia me tito ki lwak ni, “Wuwiny, an Rwot am iyo botwu twero me yero yo ma tero dano i kwo nyo yo ma tero dano i to. 9Ŋat ma pud bedo i gaŋ man gibineko woko ki pala lucwan i lweny, nyo kec bineko, nyo two gemo bibino neko woko. Ento ŋat mo ma bia cito woko kun mine bot jo Babilon ma doŋ kombeddi gurumo gaŋ woko, en aye bibedo kwo dok kwone bibedo bote macalo mot me lweny. 10Doŋ amoko tamma woko pe me bwoto gaŋ man, ento doŋ ayubbe me balone woko, Gibimiyo i cin kabaka me Babilon, ci en biwaŋo woko ki mac ŋinyiŋinyi. Man Rwot ma owaco.”\nŊolo kop i kom ot ker me Juda\n11“Wac bot jo me ot pa kabaka me Juda ni, ‘Wuwiny lok pa Rwot, 12wun jo me ot pa Daudi! Rwot owaco kuman ni,\n“ ‘Wuŋol kop atir piny ma ru ki piny ma ru,\ndok myero wular dano ki i ciŋ ŋat ma unogi\nkadi ki ŋat ma doŋ gityeko yako jamine woko,\nwek pe akemona okatti wokomacalo mac ma lyel,\nma waŋo piny ma ŋat mo pe romo nekone,\npi gin marac ma wubedo ka timone.’ ”\n13“Nen, atye ki lok i komwu, wun\njo ma wubedo i nota,\nkadi ki in got ma it ye i dye bar, man Rwot ma owaco;\nwun ma wuwacci, ‘Aŋa kono ma bilor piny bino ka lweny i komwa?’\ndok bene wuwaco ni, ‘Aŋa ma bidonyo i kabedo ka ma wabedo iye?’\n14Abiketo can i komwu kun lubo\nkit gin ma wutimo, man Rwot ma owaco; abimoko mac i buŋawu,\nci awaŋo gin ducu ma orumo ŋete atyeko woko liweŋ.”


Coc me Baibul macon—Lok ma pire tek\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik English (Leb Muno) Estonian Ewe Fijian Finnish Fon French Ga Georgian German Greenlandic Grik Guarani Haitian Creole Hausa Hiligaynon Hmong (White) Hungarian Iban Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Xhosa Yoruba Zande Zulu\nLOK MA I POK NGEYE | KIT MA BAIBUL—OBWOT KWEDE\nLok ma Pire Tek\nPe tye buk mo me dini ma kitwero porone ki Baibul. Dok pe tye buk mo mapat ma oloko niye pa dano mapol dok pi kare malac calo Baibul. Kitungcel, pe tye buk mo mukene ma dano gungiyo i yo matut dok guloko i kome i yo marac.\nMe labolle, jo mogo ma gukwano matut gikalakala ka lok ma i Baibul ma watye kwede i kare-ni tye kit ma onongo tye kwede i Baibul ma kikwongo coyone con. Ngat mo ma okwano lok i kom dini i yo matut owaco ni: “Pud watye ki akalakala ka ada kikobo coc macon kit ma onongo tye kwede.” En dok omedde ni: “Watye ki kopi me Baibul ma opong ki lok ma pe tye atir, dok bene Baibul magi kikobogi cencwari mapol ata i nge coyo Baibul me acel, dok gipat ki kopi macon-ni i yo mapol mapatpat.”\nJo mukene gitye ki akalakala i kom Baibul pi dini ma gudongo iye. Me labolle, lunyodo pa Faizal ma pe gubedo Lukricitayo, gupwonye ni Baibul obedo buk maleng ento ni lok ma iye kiloko woko. Faizal owaco ni: “Macalo adwogine, onongo abedo ki gung cwiny ka ngat mo mito lok bota i kom Baibul.” Dok omedde ni: “Pien gin nongo gipe ki Baibul macon-ni. Dok lok ma tye i Baibulgi kiloko woko!”\nMono pire tek botwa me niang ka lok ma i Baibul kiloko nyo tye kit macon? Tam kong i kom lapeny magi: Tika onongo ibiye i kom cikke me kweyo cwiny ma Baibul miyo pi gin ma bitimme i anyim ka onongo pe ingeyo ka cikke magi kicoyo i Baibul macon? (Jo Roma 15:4) Tika onongo itwero tic ki cik ma igi lac ma i Baibul me moko tam ma lubbe ki dog tic, kwo me oti, nyo kit me worowa ka onongo obedo lok goba ma dano adana aye gucoyo?\nKadi bed ni kopi macon me Baibul ma kikwongo coyogi dong gurweny woko, pud watwero nongo kony ki i kopi mogo ma kicoyo i kare macon—man bene kwako ginacoya macon alip mapol ata ma kikobogi ki i kopi mukwongo. Kopi magi gubwot ki i cing lumone, pe guballe, dok pe kiloko kwena ma i igi nining? Kit ma gubwot kwede twero jingo cwinyi nining ni lok ma i Baibul ma itye kwede i kare-ni obedo lok ada? Kong dong inen lagam pi lapeny magi i pwony ma bitito kit ma Baibul obwot kwede.